Мусибатли кунларда ҳақиқий иймон эгаларигина собит бўлади - | Hizb-Uzbekiston.info\nHome›МАҚОЛАЛАР›Мусибатли кунларда ҳақиқий иймон эгаларигина собит бўлади\nМусибатли кунларда ҳақиқий иймон эгаларигина собит бўлади\nБутун оламлар Роббиси бўлган Аллоҳ Субҳанаҳу Ўз каломининг учдан бир қисмида ўтган пайғамбарлар қиссаларини баён қилди. Ушбу қиссаларни фақат ўқиб, тиловат қилиш учун эмас, балки ҳар бир иймон эгалари ибрат олишлари учун нозил қилди. Барчамизга аёнки, Ислом ва куфр жанги то Қиёмат кунига қадар давом этади. Бу ҳақда Аллоҳ Таоло Ўз каломида бандаларини огоҳ қилиб шундай дейди:\n– “Улар имкон топсалар, то динингиздан қайтармагунларича сизлар билан жанг қилаверадилар”. (Бақара:217)\n– “Яҳудий ва насронийлар, то уларнинг динларига кирмагунингизгача, cиздан сира рози бўлмайдилар”. (Бақара:120)\nУшбу каломда бир юз ўттиз икки марта зикр қилинган қиссалардан бири Мусо а.с. қиссаси бўлиб, у инсон ўз умрининг асосий қисмини куфр, ширк каби Аллоҳнинг ғазабини келтирадиган нобакорликларга қарши курашга бағишлади. Мусо а.с. ўз замонасининг энг жирканч инсонларидан бири бўлган Фиръавнни ҳақиқат йўлига даъват қилди. Маълумки, Аллоҳ Таоло ҳар бир элчисини унинг Пайғамбар эканлигини тасдиқловчи ҳужжат, яъни мўъжиза билан юборган. Шу жумладан, Мусо а.с. га ҳам асони мўъжиза қилиб берди. Фиръавн Мусо а.с. дан Пайғамбарлигига далил талаб қилди. Шу дамда Мусо а.с. ҳассасини ташлади, ҳасса илонга айланди. Буни кўрган Фиръавн зўр сеҳрку, дея ўз сеҳргарларини Мусо а.с. га қарши сеҳр кўрсатиш учун бир майдонга йиғди. Сеҳргарлар Фиръавнга юзланиб айтдиларки, агар биз ўз сеҳримиз билан Мусо а.с. ни сеҳрини енгсак, биз айтган нарсаларни берасанми, дедилар. Шунда Фиръавн уларга қарата айтдики, агар сизлар Мусо а.с. нинг сеҳридан устун сеҳрни кўрсатсанглар, менинг яқин одамларимдан бўласизлар. Аллоҳ Таоло Фиръавн ва сеҳргарлар ўртасида бўлиб ўтган ушбу келишувни Ўз каломида шундай баён қилади:\n113- وَجَاء السَّحَرَةُ فِرْعَوْنَ قَالْواْ إِنَّ لَنَا لأَجْرًا إِن كُنَّا نَحْنُ الْغَالِبِينَ 114- قَالَ نَعَمْ وَإَنَّكُمْ لَمِنَ الْمُقَرَّبِينَ\n– “(Шундан кейин) сеҳргарлар Фиръавн олдига келишиб: “Агар биз ғолиб бўлсак, албатта (катта) мукофот (берурсан)”, дейишди. У: “Ҳа, (агар ғолиб бўлсангизлар), албатта сизлар менинг яқинларимдан бўлурсизлар” – деди”. (Аъроф:113,114)\nБундай ваъдалар ҳар бир замонда бериладиган ваъдалар бўлиб, ушбу даъватга қуллуқ қиладиганлар ҳамиша топилади. Сабаби, подшо ўзига яқин кишиларга кўп имтиёзлар беришини ҳис қилган ҳолда нафсининг амрига бўйсунадилар. Сеҳргарлар билан Фиръавн ўртасидаги шартнома имзолангач, улар ўзларидаги энг ноёб жодуларини кўрсата бошладилар. Улар ўзларидаги бор қобилиятларини катта оломон кўз ўнгида намоён қилишни бошладилар. Шаҳар четидаги бир водийга тўпланган ҳалойиқ олдида минглаб сеҳргарлар қўлларидаги таёқча ва ипларини ташлаганларида бутун водий устма-уст мингашиб-қалашиб ётган илонларга тўлиб кетди. Одамлар бу ҳолдан даҳшатга тушиб қоладилар, ҳатто Мусо а.с. ни ҳам хавотир эгаллаб олади. Улар ўз сеҳрларини тугатгач, навбат Мусо а.с. га келди. Мусо а.с. қўлидаги асосини ташлаган эди, асо аждарга айланиб, улар томонидан ташланган катта миқдордаги илон ва чаёнларни бир бошдан юта бошлади. Аллоҳ Таоло айтади:\n– “Биз Мусога: “Асойингни ташлагин”, деб ваҳий юбордик. Баногоҳ у (аждарга айланган ҳасса) уларнинг “уйдирма”ларини юта бошлади”. (Аъроф:117)\nШу ўринда сиз азиз ўқувчига бир савол бермоқчиман. Мусо а.с. нинг кўрсатган мўъжизасини биринчи бўлиб ким тушунади? Ушбу вазиятни кузатаётган оддий халқми ёки Фиръавнми? Ёки сеҳрнинг устаси бўлган сеҳргарлар жамоасими? Албатта, сеҳр соҳасининг билимдони бўлган энг зўр сеҳргарлар жамоаси тушунади. Чунки ҳар бир соҳанинг ўз мутахассислари бўлиб, улар ушбу соҳанинг нозик ва ҳеч ким билмайдиган жиҳатларини ҳам тушунадилар. Шунга кўра, сеҳр соҳасининг усталари бўлган сеҳргарлар ҳам Аллоҳнинг ҳақ Пайғамбари томонидан кўрсатилган мўъжизани англадилар ҳамда шу заҳоти унга иймон келтирдилар.\nЭътиборли жиҳатларидан бири шуки, шу вақтгача бу сеҳргарлар Фиръавнни “худо” деб билар эдилар. Аммо улар илоҳий куч-қудратни кўрганлари заҳоти иймонга келиб, сохта худодан бўлган қўрқувлари қалбларидан чиқиб кетди ва ҳақиқий Яратувчини танидилар. Бу ҳолатни кўрган Фиръавн, бугунги кундаги тоғутлар каби уларга дағдаға қила бошлади. Аллоҳ Таоло малъун золимнинг сўзларини Фиръавн тилидан шундай баён қилади:\nقَالَ فِرْعَوْنُ آمَنتُم بِهِ قَبْلَ أَن آذَنَ لَكُمْ إِنَّ هَـذَا لَمَكْرٌ مَّكَرْتُمُوهُ فِي الْمَدِينَةِ لِتُخْرِجُواْ مِنْهَا أَهْلَهَا فَسَوْفَ تَعْلَمُونَ لأُقَطِّعَنَّ أَيْدِيَكُمْ وَأَرْجُلَكُم مِّنْ خِلاَفٍ ثُمَّ لأُصَلِّبَنَّكُمْ أَجْمَعِينَ\n– “Фиръавн айтди: “Мен изн бермай туриб унга иймон келтирдингизми?! Шубҳасиз, бу (қилмишингиз) ушбу шаҳардан унинг аҳолисини чиқариш учун қилган макрингиздир. Энди яқинда билурсиз – албатта оёқ-қўлларингизни қарама-қаршисига (ўнг қўл, чап оёғингизни) кесурман, сўнгра сизларнинг барчангизни дорга осурман”. (Аъроф:123,124)\nАммо ҳақиқий мўъжизани кўрган сеҳргарлар иймонларидан қайтмадилар. Фиръавннинг бу сўзларини эшитган сеҳргарларнинг иймонлари янада зиёда бўла бошлади ва айтдиларки:\nقَالُواْ إِنَّا إِلَى رَبِّنَا مُنقَلِبُونَ وَمَا تَنقِمُ مِنَّا إِلاَّ أَنْ آمَنَّا بِآيَاتِ رَبِّنَا لَمَّا جَاءتْنَا رَبَّنَا أَفْرِغْ عَلَيْنَا صَبْراً وَتَوَفَّنَا مُسْلِمِين\n– “Улар дедилар: “Албатта бизлар Парвардигоримизга қайтгувчимиз (бас, сен бизни ўлим билан қўрқита олмайсан). Сен биздан фақатгина Парвардигоримизнинг оятлари келганда уларга иймон келтирганимиз учунгина ўч олмоқдасан. Парвардигоро, устимиздан сабру тоқатни ёғдиргайсан ва бизларни фақат мусулмон бўлган ҳолимизда ўлдиргайсан!” (Аъроф:125,126)\nУлар ҳақиқий Илоҳни танидилар ҳамда Аллоҳдан бўлган қўрқувлари устун бўлди. Улар қисқа муддат ичида қабул қилган ақлий иймонлари ўз кучини кўрсатди. Яъни инсоният кўтара олмайдиган қийноқларга солинганда ҳам улар ўз иймонларини сақлай олдилар. Сеҳр аҳлларининг ушбу сўзларида сизу бизлар учун катта ибрат бордирки, иймонимиз туфайли келадиган ҳар қандай мусибатлар қаршисида собитлик билан мағрур туриб, бўйин эгмасликка ундайди. Бугунги кунда иймонлар синалмоқда, ҳақ билан ботил ажрала бошлади. Сизнинг иймонингиз демократия билан ниқобланган куфрдан жирканиб, Исломий ҳаётга интиляптими, демак, сиз иймон ҳароратини ҳис қила бошлабсиз. Шуни унутмангки, иймоннинг нархи йўқ, бебаҳо неъмат бўлиб, буни асло қўлдан бой берманг!\nTagsиймон эгалариМусибатли кунларқисса\nХалифалик давлати иқтисодининг таянган омили борми?


Антирекорд: Россияда кунига 28 мингдан ортиқ киши коронавирусга чалинди | Qalampir.uz\nАнтирекорд: Россияда кунига 28 мингдан ортиқ киши коронавирусга чалинди\nОлам\t03 Декабрь 2020 14:09 2142\nРоссияда коронавирусга чалинганлар ўтган суткада 28 145 тага кўпайди. Бу пандемия бошланганидан бери энг юқори кўрсаткич бўлди. Айни вақтда ушбу хасталикка чалинганларнинг умумий сони 2 миллион 375 546 тага етган. Бу ҳақда коронавирусга қарши курашиш бўйича тезкор штаб хабар бермоқда.\nШтаб маълумотларига кўра, нисбий даражада ўсиш 1,2 фоизга ошган.\nЭнг кичик ўсиш суръатлари кунига Ненец автоном округида (0,2 фоиз), Ханти-Манси автоном округи, Доғистон Республикаси ва Марий Эл Республикасида (0,6 фоиз) қайд этилди.\nБош штаб маълумотларига кўра, ўтган суткада Санкт-Петербургда 3 692, Москва вилоятида 1 193, Нижний Новгород вилоятида 481, Карелия Республикасида 472, Архангелск вилоятида 399 нафар янги бемор аниқланган.\nАйни пайтда Россияда 474 088 киши бемор коронавирус билан курашмоқда.\nЎтган суткада коронавирусдан соғайган беморлар 29 502 нафарни ташкил этган. Бу ҳам пандемия бошланганидан буён энг юқори кўрсаткич. Бугунгача жами 1 миллион 859 851 киши ёки беморларнинг 79 фоизи соғайган.\nЎтган суткада коронавирусдан вафот этганлар сони 554 нафарга ортган. Мамлакатда бугунгача жами 41 607 бемор инфекциядан вафот этган. Маълум қилинишича, бугунги кунга қадар ушбу касаллик чалинган беморлар орасида ўлим ҳолати 1,756 фоизни ташкил этмоқда.\nХусусан, Санкт-Петербургда кунига 69 та, Москва вилоятида 36 та, Красноярск ўлкасида 30 та, Ростов вилоятида 26 та, Перм ўлкаси ва Воронеж вилоятида 16 та ўлим қайд этилган.\n28 Февраль 13:38 56565\n28 Февраль 12:08 52364\n02 Март 17:10 36061\n28 Февраль 10:04 30540\n28 Февраль 21:38 25223


Голливуднинг ҳайратланарли даражада кўп пул сарфлайдиган актёрлари - Daryo\n21:25, 01.03.2021 33485\nСизнингча пул сарфлаш қийинми? Албатта, йўқ! Голливуднинг қуйидаги уч машҳур актёри ҳам шундай деб ҳисоблайди ва ишлаб топган пулларининг жуда катта қисмини оддий одамлар ҳеч қачон орзу қилолмайдиган нарсаларга сарфлайди.\nЖонни Депп, шубҳасиз, иқтидорли актёр, ўйнаган ҳар бир роли учун юқори ҳақ олади. Актёрнинг гонорари йилдан йилга ошиб, харажатлари эса тобора кўпайиб бормоқда. The Management Group компанияси Деппни исрофгарчиликда айблаб, актёр ҳар ойда икки миллион долларга яқин пулни шамолга совураётганини, винонинг ўзига 30 минг доллар сарфлашини маълум қилди.\nМаълумотларга кўра, Жонни шахсий авиарейсларига тахминан 200 минг доллар сарфлаган, 14 та турар жойининг харажатлари 75 миллион долларга тушган. Бундан ташқари, қизи учун Кардашьян коллекциясидан нархи 7000 доллар бўлган диван сотиб олган.\n«Жонни Д.» фильмидан кадр\nАммо бу ҳали ҳаммаси эмас! Жонни Депп 200 та санъат асарига, 70 га яқин гитара ва 45 та ҳашаматли машинага эгалик қилади. Актёр шифокори учун тахминан 1,2 миллион доллар, ўзи ва онасини ҳимоя қилиш учун 1 миллион 800 минг доллар сарфлаган. Шунингдек, Жонни Депп фильм суратга олиш жараёнида унга махсус қулоқчин орқали ёрдам бериб туриши учун жуда катта пулга овоз режиссёрини ёллаган. Жоннининг айтишича, буларнинг барчаси унинг энг яхши актёр бўлишига ёрдам берган.\nМавзуга доир: Юлдузнинг сўниши: Голливуд студиялари нима учун Жонни Депп билан ишлашдан бош тортмоқда?\nНиколас Кейж ҳам пул сарфлашда Деппдан қолишмайди. Унинг ғалати харидларга бўлган иштиёқи ҳар қандай одамни ҳайрон қолдиради. Масалан, Кейж тахминан 300 минг долларлик динозавр бош суягини сотиб олган. Аммо тез орада суяк музейдан ўғирланган экспонат эканлиги маълум бўлгач актёр уни музейга қайтаришга мажбур бўлган. Шунингдек, у қадимги даврга оид айиқнинг бош суягига бир муддат эгалик қилган, лекин биллиард ўйнаётганида уни синдириб қўйган.\nСотиб олган кўчмас мулклари у учун ҳеч нарса эмас: Германиядаги 8 миллион долларлик Бавария қалъаси, 7 миллион долларлик Багам оролларидаги иккита орол, 15 миллион долларлик турар жой, Лас-Вегасдаги 8 миллион долларлик ҳашаматли уй. Актёр серияли қотил Дельфинэ Лалорига тегишли бўлган «Арвоҳлар қалъаси» номи билан машҳур иккита қасрга бир неча миллион доллар сарфлаб, қайтадан таъмирлатган.\n«Қуролланган барон» фильмидан кадр\nНиколас Кейж 30 та мотоцикл, 50 та машина, 4 та яхта ва битта хусусий самолётга эгалик қилар эди. Бироқ кўп ўтмай, актёрнинг давлатдан 14 миллион доллар қарзи борлиги аён бўлгач Кейж деярли барча мол-мулкини сотди. 2015 йилда Николас банкрот бўлди ва ҳозирда қайта оёққа туриб олиши учун ҳар қандай ролни ўйнамоқда.\nМавзуга доир: Бойлар ҳам йиғлайди: Катта миқдорда қарзга ботган машҳурлар\nТом Круз исрофгарчилик бўйича энг биринчилардан. Унинг мотоцикл ва автомобилларга бўлган иштиёқи барчага маълум. Актёрнинг гаражида BMW С1000РР, Ducati Desmosedici RR, Confederate Hellcat, Ducati 999 R каби мотоцикллар, шунингдек, энг тезкор ва энг кучли мотоцикллардан бири — Vyrus 987 C 3 4 V бор.\nМавзуга доир: Том Круз гаражи: Голливуд актёри ҳаётда қандай автомобилларни бошқаради?\nАктёр автопаркида автомобиль моделларидан: классик Buick Roadmaster («Ёмғир одами» фильмидаги машина.), Chevrolet Chevelle SS, Chevrolet Corvette C 1 (1958, Porsche 911, Mercedes-Benz S-Class, BMW 7-Series, Mercedes-Benz CLK-Class, Bugatti Veyron, Ford Mustang Saleen S281, Ford Excursion ўрин олган.\n«Уддалаб бўлмас топшириқ: Фантом протоколи» фильмидан кадр\nЎзидан ташқари Круз қизи Сурига ҳам яхшигина пул сарфлайди. Рождество байрамига Том 6 ёшли қизига Нью-Йоркдаги 13,5 миллион долларлик данғиллама уй ва пони отини совға қилган. Том ва унинг собиқ рафиқаси Кети Холмс ҳар доим қизчага ким энг зўр совға бериш бўйича мусобақалашади. Ажрашганидан кейин Круз беш йилгача қизини кўра олмаган. Шу сабабли бўлса керак, у қизидан ҳеч нарсани аямайди.\nФотожамланма: Жаҳон юлдузлари ҳамда уларга тегишли хусусий ороллар\nМашҳур актёрларнинг фильмларда талаффуз қилган ҳар бир сўзи қанчага тушиши ҳисоблаб чиқилди\n09:22 Бугун 1939\n09:05 Бугун 4013\n08:35 Бугун 10590\n03:24 Бугун 16785\n12:47, 26.11.2021 97821\n07:08, 27.11.2021 81382\n20:20, 27.11.2021 69102\n21:36, 26.11.2021 65708


ШҲТга 2021—2022 йилларда раислик қилиш расман Ўзбекистонга ўтди - Daryo\n15:15, 17.09.2021 14296\nШанхай ҳамкорлик ташкилотининг 17 сентябрь куни Душанбедаги саммитида ушбу нуфузли ташкилотга 2021—2022 йилларда раислик қилиш Ўзбекистонга ўтиши тўғрисида қарор қабул қилинди. Бу ҳақда Президент матбуот котиби Шерзод Асадов маълум қилди.\nШавкат Мирзиёев мамлакатнинг ШҲТдаги раислигидаги устувор вазифаларини баён қилди. Булар:\nички минтақавий савдони ривожлантириш дастурини ишлаб чиқиш;\nсаноат кооперацияси дастурини қабул қилиш ва бу борада ҳамкорликни назарда тутувчи марказларни тузиш;\nкамбағалликни камайтириш ва озиқ-овқат хавфсизлиги соҳаларидаги ҳамкорликни кучайтириш;\nШҲТнинг Эзгу ният элчиси институтини жорий қилиш;\nтуризм соҳасида ҳукуматлараро битимни ишлаб чиқиш;\nюқумли касалликларга қарши курашишни назарда тутувчи «йўл харитаси»ни қабул қилиш.\n«Ўзбекистон раислиги даврида давлатимиз раҳбари томонидан белгилаб берилган устувор вазифаларни амалга ошириш мақсадида ҳамкорларимиз билан биргаликда 80 дан ортиқ тадбир ўтказиш режалаштирилган», — дейилади Президент матбуот котиби хабарида.\nЭслатиб ўтамиз, Шавкат Мирзиёев Шанхай ҳамкорлик ташкилоти Давлат раҳбарлари кенгашининг мажлисида иштирок этиш учун 16 сентябрь куни Тожикистон пойтахти Душанбега келди. Шу куни давлат раҳбари Тожикистон президенти Эмомали Раҳмон, Эрон президенти Иброҳим Раисий билан учрашув ўтказди. Шунингдек, Покистон бош вазири Имрон Хон билан музокара ўтказди.\n22:35, 19.01.2022 113994\n15:14 Бугун 826\n15:02 Бугун 2372\n14:55 Бугун 3785\n14:34 Бугун 3446\n08:31, 28.01.2022 77727


Ўн йил кутилган ҳақиқат - 17 Октября 2016 - BEPUL MP3 KO'CHIRISH, VIDEO KLIP, FOTO SURATLAR, YANGI\nСуббота, 2018-04-21, 9:42 AM\nГлавная » 2016 » Октябрь » 17 » Ўн йил кутилган ҳақиқат\nЎн йил кутилган ҳақиқат\nТаҳририятга қўнғироқ қилган мухлисамиз ўз тақдирини гапириб бермоқчилигини айтди. Унинг бошидан ўтганларини эшитиб, тўғриси, нима деб таскин беришни билмай қолдик. Бировнинг фитнаси одамнинг ҳаётини қанчалик ўзгартириб юборишига, адолат қарор топгунча эса қанча умрлар барбод бўлиши мумкинлигига яна бир бор амин бўлдик. Атрофдагиларга тап тортмай ёмонлик қиладиган ва бунинг оқибатларидан чўчимайдиганлар борлигига эса афсусландик…\n— Ўн етти ёшимда қўшни қишлоққа узатишди. Эндигина мактабни тугатган, яхши-ёмонни фарқига бормайдиган содда бир қиз эдим. Турмуш ўртоғим билан бир ярим йил бирга яшадик, лекин фарзандли бўлмадик. «Ҳамманинг келини фарзандли бўлди, сен нега туғмайсан?» деб турткилай бошлаган қайнонам, бир кун келиб: «менга туғмайдиган келиннинг кераги йўқ», деди ва ота-онамнинг уйига қўйиб келди. Унда жуда ёш бўлганман, «текширтирайлик, даволанай, балки фарзандли бўлармиз», дейишни ҳам билмабман…\nХуллас, биринчи турмушим бузилди. Кўп ўтмай иккинчи эрга узатишди. Бу гал шаҳарга тушдим. Турмуш ўртоғимнинг оиласи катта бўлиб, тўрт хонали уйда тўрт овсин, қайнона-қайнотам билан яшардик. Тўйдан кўп ўтмай хўжайиним бошқа шаҳарга ишлагани кетди. Қайнонам билан дарров тил топишиб олдим. Ёш, чаққон бўлганим учун ким иш буюрса, бажариб кетаверардим. Шу сабабми, қайнонам мен бошқа келинларидан кўра кўпроқ яхши кўриб қолди. Катта овсинларим ёш болали, боласидан ортиб бир иш қилиши қийин бўлгани боис улар учун ҳам уй юмушларини бажарардим. Бу менга малол келмасди, лекин ҳаракатларимни овсинларим нотўғри тушунишди. Уларни ёмон кўрсатиш учун атайлаб югурдаклик қилаётган эмишман. Бу гап менга оғир ботди. Афсуски, яхшилик қиламан деб овсинларим билан муносабатим бузилиб бўлган эди. Улар мени ёқтирмай қолишди, ўтирсам — ўпоқ, турсам — сўпоқ. Ҳар гапнинг бирида бўйимда бўлмаётганини, биринчи турмушим ҳам шу сабаб бузилганини эслатиб туришлар бошланди.\nБир куни катта овсиним мени ўзи ишлайдиган туғруқхона шифокори қабулига олиб борди. Эрим қайтсин, кейин бирга бораман, десам ҳам ҳол-жонимга қўймади. Қайнонамга ҳам «қачонгача юришади, тезроқ даволатсак, тезроқ фарзандли бўлишади», деб туриб олди. Қайнонам ҳам бу гапдан кейин рози бўлди. Ўша куни овсиним фаррош бўлиб ишлайдиган касалхонага бориб, анализ топширдим, барча текширувлардан ўтдим. Уч кундан кейин эса овсиним таҳлил натижаларини олиб келди.\n— Келин, сиздан жуда ёмон инфекция чиқибди! — деди ваҳима билан. — Мана, дўхтир таҳлил натижаларини бериб юборди, — деди худди қайнонам тушунадигандек қоғозларни қўлига тутқазиб. — Бу дардни даволаб бўлмас экан!\nҚўрққанимдан тилим айланмай қолди.\n— Шу сабаб ҳам биринчи эрингиздан туғмаган экансиз-да, — деди ачиниб.\n— М-менда бу… касал қаердан бўлсин? — дедим йиғламсираб.\n— Билмайман! — деди овсиним ижирғангандек назар ташлаб.\nҚарасам, қайнонамнинг ҳам ранги оқариб кетди.\n— Ишонмайман! Менда бунақа касал бўлиши мумкинмас! — дедим энди ростманасига йиғлаб.\n— У тумандаги энг яхши дўхтир, сира адашмаган, — деди. — Аслида бу ташхисни беморга айтишмас экан, яширишаркан. Мен бирга ишлаганим учун ҳам айтди…\nЎша кундан кейин буткул ҳаловатим йўқолди. Уйдагилар мендан ўзини олиб қочишга ҳаракат қилаётгандек туюлаверди. Илгари овсинларим болаларини менга жон деб бериб қўйишарди, ташхисни эшитгач эса боласини қўлимдан тортиб оладиган бўлишди. Охири қайнонамга йиғладим, «яна бир текширтириб кўрай, сира ишонгим келмаяпти», дедим ва вилоятга бориб текширтиришга рухсат олдим.\nВилоят марказий касалхонасига бориб, барча анализларни топширдим. У ердан жавоб келгунча игна устида юрдим гўё. Ниҳоят жавоблар чиқди. Шифокор «бироз шамоллашинг бор экан, бошқа жиддий касаллигинг йўқ», деди. Хурсандлигимдан қулоқларимга ишонмай, қоғозларни кўтариб уйга югурдим.\nТаҳлил натижаларини кўриб, овсиним қувончимга шерик бўлиш ўрнига қошларини чимирди.\n— Ишонч ҳосил қилиш учун буни дўхтиримга кўрсатаман, — деди қоғозларни қўлимдан олиб\nҚайнонам ҳам унинг гапига қўшилди:\n— Тўғри, жиддий текшириш керак, — деди. Эртаси куни овсиним ишдан келгунча эшикка термулиб ўтирдим.\n— Иккаласи бир хил экан! — деди овсиним қоғозларни қайнонамга узатаркан. — Фақат вилоятдаги дўхтир сизга тўғрисини айтишга қўрққан. Бу касалликни эшитиб кўп беморлар жонига қасд қилиши мумкин эмиш, шу сабаб ҳам ростини айтишмас экан…\nБу гап менга худди ҳукмдек эшитилди. Кўз ўнгим қоронғилашиб қайнонамга тикилдим, лекин бу уйдаги битта ишонганим қайнонам ҳам ҳам мендан юз ўгирган эди.\n— Агар ростдан ҳам шунақа дардинг бўлса, сени ўғлим билан яшата олмайман. Бу балони унга юқтиришингдан қўрқаман, —деди.\nШундан кейин кўз ёшларимга қарамай ота-онамникига ташлаб кетишди. Ҳатто эрим қайтишини ҳам кутиб ўтиришмади. Қишлоқ жой эмасми, бу гап бирдан бутун қишлоққа тарқаб кетди. Ҳатто ота-онам ҳам шубҳаланиб қолишди:\n— Сени деб қишлоқда бош кўтариб юролмай қолдик. Бу палакатни қаердан юқтирдинг, тўғрисини айт! — деб жанжал қилишди.\nЎзимни оқлаш учун яна текширтиришга қарор қилдим ва опам билан бошқа бир касалхонага бордик. Бу ерда ҳам шифокор сизда ҳеч қанақа инфекцияли касаллик йўқ, деган жавобни берди. Афсуски бу натижа энди ҳеч кимни қизиқтирмасди, чунки овсиним гап тарқатиб, юзимни қора қилиб бўлганди...\nБутун қишлоқ мендан юз ўгирди, ҳатто яқин дугоналарим ҳам ўзини олиб қочадиган бўлишди. Қўни-қўшнилар, қариндошлар ҳам ҳовлимизга қадам босмай қўйишди. Энг ачинарлиси, ўз ота-онам ҳам бир гапинг бўлмаса, икки марта ҳам турмушинг бузилармиди, дейишди. Ҳаммасидан ҳам шу гап оғир ботди. Туҳматни кўтара олмаганим, ўзимни оқлаш қўлимдан келмагани сабаб олти ой бетобланиб ётдим. Ҳеч кимни кўргим ҳам, гаплашгим ҳам, келмасди.\nШу муддат ичида бирор киши ҳол сўраб келмади. Одамлар ёмон гапга ишонишни яхши кўришаркан… Олти ойдан кейин бироз ўзимга кела бошладим. Лекин энди бу қишлоқда яшай олмасдим. Худдики мен билан саломлашса касалим юқиб қоладигандек ҳамма ўзини олиб қочарди.\nКўп ўтмай қайнонам ўғлини яна уйлантирди. Шундан сўнг қишлоқдан кетишга мажбур бўлдим, шаҳардаги қариндошимиздан ишга жойлаб қўйишни илтимос қилдим. Фабрикада ишлаб, ётоқхонада яшаб, ўз аравамни ўзим торта бошладим. Лекин одамлардан юрак олдириб қўйганим учун бу ерда ҳам ҳеч кимга аралашмасдим. Ўзимни айблаб, ич-этимни еб, ўн йилни ўтказибман…\nЯқинда қон босимим ошиб шифохонага тушдим. Бу ерда қайтадан текширувдан ўтдим ва… ҳеч қандай касаллик йўқлиги аниқланди.\n— Дўхтир, яхшилаб текширдингизми? Ростдан ҳам ҳеч қанақа касалим йўқми? Бўлиши керак-ку! — дедим йиғламсираб.\nШифокор ҳайратланиб яна касаллик варақамга қаради.\n— Шамоллашдан бошқа қонингизда ҳеч бир жиддий касаллик йўқ, — деди у тушунмай.\nШифокорни баттар ҳайратга қўйиб, йиғлаб юбордим. Ўн йил ич-этимни еб, одамларнинг юз ўгиришига чидаб, узлатда яшабман! Бир иғвогарнинг гапи деб шунча азоб тортибман-а?!\nТаҳлил натижаларини ота-онамга кўрсатдим. Уларни шифокор билан гаплаштирдим, менда ҳеч қанақа юқумли касаллик йўқлигини, овсиним ва унинг таниш шифокори тил бириктириб, тухмат қилишганини тасдиқлади.\nЁлғон ташхис қўйгани учун ўша шифокорни ҳам, овсинимни ҳам судга беришиш кераклигини айтишди, шундай қилмоқчи ҳам бўлдим. Лекин ўйлаб, фикримдан қайтдим. Менга ёмонлик қилганларни Худога солдим…\nҲозир ҳаёт йўлимга назар солиб, кўп нарсага ақлим етяпти. Менга туҳмат қилган овсинимнинг қизи йиқилиб, бир умр оёғи чўлоқ бўлиб қолгани, эрим эса турмуш қурган бўлса-да, ҳали ҳам бефарзанд эканлигини ўйладим. Мендан ҳамма юз ўгиргандан кейин бирор марта хам хабар олмаган эрим уйланганидан беш йил ўтгач, ярашайлик деб ёнимга келганини эсладим. Лекин мен ҳамон ўзимни айбдор санаганим учун у билан ярашишга рози бўлмагандим. Балки у ўтган йиллар давомида келинойисининг асл башарасини кўриб менга туҳмат уюштирилганини тушуниб етгандир, келинойисидан шубҳалангандир?..\nСаволларим кўпу, билганим — туҳматга қолиб ўн йил юзи қора бўлиб кун кўрдим, турмуш қурмадим, фарзанд кўрмадим. Ёшим ҳам қирққа яқинлашиб қолди...\nАдолат барибир юзага чиқди, юзим ёруғ бўлди. Лекин бу йўлда асабларим, умрим, ҳаётим барбод бўлди. Энди нима қилишга ҳам ҳайронман, менга ёмонлик қилганларни қонун олдида жавоб беришга мажбур этайми ёки энг оғир жазо виждон азоби эканини билиб яшашларига қўйиб берайми? Ахир, мен улар истагандек туҳматдан куйиб адо бўлмадим, аксинча, ўз йўлимни топа олдим.\nКатегория: HIKOYALAR / ХИКОЯЛАР | Просмотров: 492 | | Теги: #habarlar, #uznews, #новости, #newsuz, #Yangiliklar, #ahborot, #Yangilik, #news, #xabarlar | Рейтинг: 0.0/0


Ўзбек маҳаллаларидаги ҳибсга олишлар қўрқувни кучайтирмоқда\nЎшнинг Отхонасидаги зачистка.\nЎш ва Жалолободнинг асосан ўзбеклар яшовчи қисмида бир неча кун давомида тўхтамаган қирғин ва зўравонликлар чоғида ўз уйи ва маҳалласини ҳимоя қилишга уринган ëш йигитларнинг ҳибсга олиниб¸ қийноққа солинаëтгани ҳақида улар яқинлари хабар қилмоқда.\n22 июн куни Сузоқ туманида яшовчи 1976 йилда туғилган Қаҳрамон Мамажоновни ҳибсга олишган.Унинг онаси Озода опа Озодлик билан суҳбатда ўғлининг ҳибсхонада қийноққа солинаëтганини айтади:\n-Ўғлимни ҳозир бориб кўриб келдим. Милицияхонанинг ичида подвалда экан, менга кўрсатишди. Чап кўзининг таги кўкариб кетибди. Уришибди. “Биз тегмаяпмиз¸ урмаяпмиз” дейди. Уриб кўкартириб ташлашибди боламни. Узоқдан кўрдим. Яқиндан кўрсам¸ боламнинг қўллари қанақа бўлди¸ нима бўлди билмайман.\nОзодлик: Ўзи бирор нима дедими сизга?\n- Йўқ¸ гапиртирмади. Милиция турди олдимда. Узоқдан кўрсатди. “Бўлдими¸ кўрдингми болангни?” деди. “Кўрдим” дедим. “Қандай экан?” деди¸ “Яхши экан” дедим. Чап кўзининг паст томони кўкариб кетибди. Ўғлимга роса кўп нарсаларни юклабди. “Сен одамларни куйдирибсан. Отибсан одамларни. Видеога олиниб қолган” деб кўп нарсаларни юклаяпти экан. Болам бизни ташлагани Бекобод чегарасига кетган эди. Роса ўт чиқиб кетганда болам “Бўлинглар тез-тез. Уруш бўлаяпти экан” деди. Шу билан кетдик. Ўзбекистон томонга ўтишнинг иложи йўқ экан. Ëпиб қўйган экан чегараларни.\nОзодлик: Қўйилаëтган айбларни тан олаяптими?\n- Болам тан олмаяпти. “Мен унақа одамларни кўрганим ҳам йўқ¸ мен уларни урганим ҳам йўқ” деяпти. Қирғизларнинг ўзлари келиб битта қора машинада отиб-отиб кетибди. Энди менинг болмадан кўришаяпти. Ҳеч ҳам бўлмаган ваҳшиëна айбловларни қўйишаяпти, деди сузоқлик Озода опа.\nАйни пайтда маълумотларга кўра, биргина Сузоқ туманида ўнлаб ўзбек йигитлари ҳибсга олинган. Уларга Ўш ва Жалолобод қирғинини уюштирганлик, иштирок этганлик каби айблар қўйилмоқда.\nЖалолобод яқинидаги Ларгардон қишлоғида ҳам 16 ёшли Азизбек Хайдаров қамоққа олинган. Унинг онаси Ибодатхон Ҳайдарова ўғлининг бегуноҳлигини айтиб йиғлайди:\n- Болам секин қулоғимга келиб “Буви қўрқaяпман. Мен нима деганимни билмаяпман. Мени олиб чиқиб кетинг” деб йиғлади. Кейин “чиқиб кетинг” деб мени чиқариб ташлашди.\nОзодлик: Азизбекка нима айблов қўйишаяпти?\n- Биринчи нима қилганда “Идишга ëғ қуйиб олган экан” дейишди. Эртасига борсам “Ҳамма ëқдан ўқ келса¸ милтиқни ушлаб ëтиб олган боланг” дейди. Унинг эртасига маҳалланинг оқсоқолини олиб борсам¸ осмонга ўқ отган¸ дейишаяпти. Бугун оқловчи олиб киргизсам¸ “Болангиз ҳеч нарса қилмаган экан” дейди. Оқловчи “Эртага соат 9 да келинг. Сизнинг ëнингизда болангизни тергов қиламиз” деди. Қўйишмаяпти. Ҳеч нарсага тушунмаяпман. Кимга дод дейишимни билмаяпман. Болам ҳам “Мен ҳеч нарса қилмадим” деб йиғлаяпти. Нима қилишимни билмаяпман. Отаси йўқ. Ëлғиз ўша боламдан бошқа ҳеч кимим йўқ менинг.\nОзодлик: Ўғлингиз биттами?\n- Ҳа. Ундан бошқа ҳеч ким йўқ.\nОзодлик: Ўғлингизни нимага ташлаб кетдингиз?\n- Унамадида. “Мен ҳам ўғил боламан. Мен ҳам маҳалла билан қоламан” деб унамай қўйди.\nОзодлик: Ҳозир ўғлингиз қатори нечта одамни олиб кириб қўйишган? Ëки битта сизнинг ўғлингизни олиб кириб қўйдими?\n- Менинг боламни олиб кетганидан уч кун ўтгач яна битта қўшнимни олиб кетиб уни ҳам қамаб қўйди. Маҳалламиздан иккита.\nОзодлик: Ўғлингиздан ташқарими ëки ўғлингиз биланми?\n- Менинг ўғлим билан иккита, дейди Жалолобод яқинидаги Ларгардон қишлоғида яшовчи Ибодатхон Ҳайдарова.\nЎшлик ҳуқуқ фаоли, журналист Равшан Гапиров ўзбек маҳаллаларида бораëтган бу каби ҳибслар одамлар орасидаги қўрқувни янада кучайтираётганлигини тасдиқлади:\n- Бу ҳолатни одамлардан эшитаяпмиз. Шахсан мен фамилия, исмлари билан мен нима қилолмаяпман. Лекин шунақа гапки, ҳибсга ёшлардан, эркаклардан олиб кириб қўйишаяпти¸ бир нарсани солиб қўйишиб. Шунинг учун шаҳарга ҳам тушишмаяпти чекка ердан эркаклар. Бориб тирикчилигини бошлаша олмаяпти экан, деди ўшлик ҳуқуқ фаоли ва журналист Равшан Гапиров\nАйни пайтда ҳибсга олинганларнинг яқинлари уларга нисбатан қийноқлар қўлланилаётганлигини айтмоқда.


ЎЗБЕКИСТОН БИЗНИНГ ҲАМ ОТА ЮРТИМИЗ! - “Китоб дунёси” газетаси сайти\n435 марта кўрилган.\n– Рауфбей, аввало, Ўзбекистонга хуш келибсиз! Юртимиз ҳақида таассуротларингиз қандай?\n– Хуш кўрдик, раҳмат. Бу нафақат сизнинг, балки Ўзбекистон бизнинг ҳам ота юртимиздир. Мен Тошкентга меҳмон эмас, олис сафардан сўнг уйига қайтган ўғилдек келдим. Ота юртга аввал ҳам кўп келганман ва таассуротларим бир-икки кунлик эмас, ўн-ўн беш йилликдир. Ўзбекистон – мен учун кенг имкониятлар мамлакати. Бу ерда барча соҳа, хусусан, матбуот учун энг аввало, фикр эркинлиги бош мезон қилиб олингани, каминани қувонтиради. Қўлингиздан нима иш келса, қилишингиз мумкин, фақат шахсий фикрингиз бўлса, бўлгани!\n– Замонавий Озарбойжон матбуоти бугун қай аҳволда?\n– Замонавий озар журналистикаси кеча ё бугун пайдо бўлгани йўқ. Ўша, шўро мамлакатлари мустақилликка интилишни бошлаган пайтданоқ устоз журналистларимиз мустақил матбуотнинг асосини қура бошлаганди. Бугун Боку ва мамлакатимизнинг бошқа нуқталарида фаолият кўрсатаётган юзларча газеталар ўз йўлини топиш, асосийси, халқнинг маънавий ҳаётини яхшилаш йўлида меҳнат қилишмоқда. Бугунги журналистикамизнинг ўзига хослиги – халқ билан ҳамнафас бўлган ҳолда дунёга чиқиш. Бу, албатта, айтишга осон, аммо халқнинг катта-кичик ташвишлари, орзу ва армонларини тўлақонли ёритиб, уни зиёли бўлишга чорлаш ва ўша халқни жаҳон ахборот майдонига олиб чиқиш – журналистиканинг энг мураккаб кўриниши ҳисобланади.\n– Глобаллашув даврида яшаяпмиз. Бугун ҳаммамизнинг ҳам қўлимизда интернетга уланган телефонлар бор. Бу эса ёзма журналистика ва интернет орасида табиий равишда рақобат келтириб чиқаради. Бу рақобатда кимнинг қўли баланд келяпти?\n– Гапингиз тўғри. Биз, аввало, бир нарсани тушундик – тараққиётни тўхтатиб бўлмайди, шу боис, биз интернет журналистикасига зўр бердик. Бир пайтлар бир миллион нусхада чоп этилган газеталар бугун саккиз минг нусхага тушди. Биз бунга куюниб ўтирмай, сайтлар яратишга тушиб кетдик. Маълумки, бугунги ахборот бозорида сайтларнинг улуши жуда катта. Айни пайтда элликдан ортиқ янгилик сайтларимиз бор. Уларда ҳам газетадагидан кам одам ишламайди. Қайтанга, ҳар бир ҳудудда биттадан учтагача махсус мухбирларимиз бўлиб, уларни иш билан таъминлаш ҳам осонлашди. Ахборотга талаб кучайиб бораётган бугунги кунимизда одамлар эртанги газетанинг қачон чиқишини кутиб ўтиролмайдилар-ку, ахир? Нимадир янгилик бўлдими, мухбирларимиз икки, узоғи билан беш дақиқада тайёрлаб, сайтга жойлайдилар. Бунинг асосий қулайлиги шу. Бундан ташқари, энди, керагидан кўп нусхада чиққан газеталар увол бўлмайди, газета қоғози учун ишлатиладиган дарахтлар ўз жойида қолади.\n– Одамларнинг ўқишга иштиёқи бироз пасайгандек. Мазкур пасайиш жараёни ҳеч бир газетанинг тиражига таъсир этмасдан қолмайди, албатта. Бу Озарбойжон матбуотига қандай таъсир кўрсатди?\n– Жиддий! Бугун Озарбойжоннинг энг кўп нусхада чиқадиган газетаси ҳам ўн минг тираждан ошмайди. Аввалига бундан ўзимизни хўрлангандек сездик, аммо бора-бора бу табиий ҳодиса эканини, халққа бошқа, хусусан, замонавий йўллар билан ҳам ахборот бериш мумкин эканини англадик. Авваллари одамлар кўп ўқирди, деб нолиб ўтиришдан маъно йўқ, чунки авваллари интернет йўқ эди. Бугун эса бор. Халқнинг ёппасига унга мослашувини қабул қилиш осон бўлмаган эса-да, биз ҳам ўша, ижтимоий тармоқларга кўникишга мажбур эдик ва кўникдик ҳам.\n– Озарбойжон ёшларининг газетага муносабати қандай?\n– Бугун ёшлар иккига бўлинган – ахборотга эҳтиёж сезганлар ва сезмаганлар. Ахборотга эҳтиёж сезганлар, янгиликлардан қай йўл билан бўлса ҳам воқиф бўлишга уринади. Биринчи тоифа эса, унга ахборот берилгандагина ола билиши мумкин. Уларнинг онгини ўстириш – бизнинг бош вазифаларимиздан бири. Боя айтганимдек, энди газеталар ўрнини сайтлар эгаллаяпти. Бу, биз ўйлаганчалик фожеали ҳолат эмас. Ёшларимиз, ўша сайтлардан фойдаланишга истак билдиришяптими, демак, уларни маънавиятли, баланд савияли қилиб тарбиялашда шу йўлдан фойдаланамиз.\n– Мамлакатимизда ёшларга эътибор сиёсат даражасига чиқди ва матбуот соҳасида ҳам ёш муаллифларга кўрсатилаётган эътибор, талаб ва эътироф анча юксалди. Озарбойжондачи? Юртингизда ёш журналистларга эътибор қандай?\n– Аввало, ёшлар сиёсатига бу қадар жиддий қараш, кишини қувонтиради. Бизда ҳам худди шундай жараёнлар кетмоқда. Мисол тариқасида Турол Турон, Айсел Аслан, Шоҳона Мушфиқ, Муҳаммад Туркман каби ёш қаламкашларнинг журналистикага киритган янгиликлари услубий инқилоб, дея тан олинди. Бизга янги нафас, янги овоз керак! Юқоридаги ёшлар эса, ўша керакли нарсаларни бизга бериш йўлида тинимсиз меҳнат қилишмоқда. Бугун устоз журналистлар билан бирга ёш журналистларнинг ҳам жамиятда ўрни бир хил. Биз шу йўл билан ахборий демократияни тикламоқчимиз.\n– Юртбошимиз ташаббуси билан Ўзбекитонда китоб мутолаасига катта эътибор берилмоқда. Бунга жавоб сифатида, оммавий ахборот воситаларининг ўзбек сегменти ҳам китобхонлик тарғиботини сезиларли равишда кучайтирди. Озарбойжонда мутолаа тарғиботи билан матбуот қанчалик шуғулланади?\n– Бу янгиликни анча аввал эшитгандим ва глобаллашув жараёнида қардош халқнинг ўқишга у қадар катта рағбат билдираётганидан жуда хурсанд бўлгандим. Қувонмай бўладими? Бизда ҳам дунё ва миллий адабиёт тарғиботи жадал равишда ривожланиб бормоқда. Ҳукуматнинг расмий газеталарида ҳам адабий асарлар бериб борилади. Юзлаб адабий сайтлар, ўнлаб газета-журналлар мутолаани кучайтириш йўлида заҳмат чекаётир. Ҳарҳолда, ҳаракат қиляпмиз. Натижалар ёмон эмас.


Фазилатли кунларда масжиднинг янги биносига биринчи ғишт қўйилди – Alhidoya.uz\nМуборак Рамазон ойининг файзли кунларида хайрли ишга қўл урилди. Қува туманида жойлашган “Қўшкечик” масжидининг янги биноси қурилишига ғишт қўйилди. Маросимда Фарғона вилояти бош имом-хатиби Убайдуллоҳ домла Абдуллаев ҳамда кенг жамоатчилик вакиллари иштирок этди.\nЯнги лойиҳага кўра миллий ҳунармандчилик намуналарига асосланган хонақоҳ қад ростлайди. Шунингдек, йигирма ўринли таҳоратхона ҳамда маъмурият хоналари – имом-хатиб, имом ноиби ва қоровулхоналар ҳам замонавий архитектура талаблари асосида бунёд этилади.\nМаросимда вилоят бош имом-хатиби Убайдуллоҳ домла Абдуллаев ушбу хайрли ишни барокатли кунларда бошланиши ҳам бежиз эмаслигини қайд этиб, масжиднинг янги биноси тез фурсатда гўзал ҳолатда битишини сўраб дуо қилдилар. Аллоҳнинг байтини ободонлаштиришда ўз ҳиссасини қўшаётганлар ҳаққига ҳам ажру савоблар тилаб дуога қўл очилди.\nКалит сўзлар: вилоят бош имом-хатибиҚўшкечикУбайдуллоҳ домла Абдуллаевянги масжид


09:10, 10.03.2020 // 24751\nЎтган бир сутка давомида Хитойда 19 киши коронавирус юқтириб олди\nХитой Соғлиқни сақлаш миллий комиссиясининг маълум қилишича, мамлакатда сўнгги бир сутка ичида 19 киши коронавирус билан касалланган.\nКоронавирусни юқтириб олганларнинг 17 нафари Хубэй провинциясидан, шунингдек, Пекин ва Гуандунда ҳам икки киши вирусни ўзига юқтириб олган. Сўнгги икки ҳолатда гап мамлакатга хориждан келган беморлар ҳақида кетмоқда.\nБундан ташқари, охирги бир сутка ичида 17 киши коронавирус оқибатида вафот этган. Уларнинг барчаси — Хубэй аҳолиси.\nЭпидемия бошланганидан буён Хитойда 80 754 киши касалликка чалинган бўлиб, уларнинг 3136 нафари вафот этган. 59 897 нафар бемор даволанишга муаваффақ бўлган.\nЖаҳон соғлиқни сақлаш ташкилотининг маълумотларига кўра, дунё бўйлаб 112 427 киши коронавирус билан касалланган. Даволанишга муваффақ бўлганлар сони эса 63 578 кишини ташкил этмоқда. Хитойдан ташқарида касаллик қурбонлари энг кўп Италия (463), Эрон (237), Жанубий Корея (51), АҚШ (24) ва Францияда (19) қайд этилган.\nЖССТнинг коронавирус бўйича экспертлари Ўзбекистондаги вазиятга баҳо берди\n00:15 Кеча // 135475\n19:03, 07.08.2020 // 127791\n10:23 Кеча // 94344


Путин: Россияга қарши санкциялардан америкаликларнинг ўзи жабр кўрди - 13.10.2021, Sputnik Ўзбекистон\nПутиннинг таъкидлашича, Россиянинг энергетика соҳасига қарши санкциялари америкаликларнинг ўзи бундан жабр кўришига олиб келган. 13.10.2021, Sputnik Ўзбекистон\nТОШКЕНТ, 13 окт – Sputnik. Американинг Россия энергетика соҳасига қарши санкциялари бундан америкаликларнинг ўзи жабр кўришига олиб келди. Бу ҳақда Россия президенти Владимир Путин маълум қилди, дея хабар қилмоқда РИА Новости.“Америкаликлар бизнинг энергетика соҳамизга қарши санкция қўллашди. Нимага эришишди? “Exxon Mobil” фойдали шартномадан чиқди, қўшма лойиҳалардаги иштирокини тўхтади, Узоқ Шарқдаги биттадан ташқари... Ҳеч ким ҳеч нарса ютмади. Газ нархи осмонга кўтарилди. Нефть бозорида америкаликларнинг ўзи жабр кўраётган вазият рўй берди. Натижа нафақат нолга тенг – у салбий”, - деди Путин “Россия энергетика ҳафтаси” форуми чиқиш қилаётиб.Шу билан бирга Россия етакчиси охир-оқибат бундай сиёсат самарасиз эканлигини англаб етишларига умид билдирди.“Ва биз аста-секин муносабатларимизни қайта тиклай оламиз”, - дея қўшимча қилди Путин.\nақш, владимир путин, энергетика\n© Sputnik / Сергей Гунеев / Фотобанкка ўтишПрезидент РФ Владимир Путин\nПутиннинг таъкидлашича, Россиянинг энергетика соҳасига қарши санкциялари америкаликларнинг ўзи бундан жабр кўришига олиб келган.\nТОШКЕНТ, 13 окт – Sputnik. Американинг Россия энергетика соҳасига қарши санкциялари бундан америкаликларнинг ўзи жабр кўришига олиб келди. Бу ҳақда Россия президенти Владимир Путин маълум қилди, дея хабар қилмоқда РИА Новости.\n“Америкаликлар бизнинг энергетика соҳамизга қарши санкция қўллашди. Нимага эришишди? “Exxon Mobil” фойдали шартномадан чиқди, қўшма лойиҳалардаги иштирокини тўхтади, Узоқ Шарқдаги биттадан ташқари... Ҳеч ким ҳеч нарса ютмади. Газ нархи осмонга кўтарилди. Нефть бозорида америкаликларнинг ўзи жабр кўраётган вазият рўй берди. Натижа нафақат нолга тенг – у салбий”, - деди Путин “Россия энергетика ҳафтаси” форуми чиқиш қилаётиб.\nШу билан бирга Россия етакчиси охир-оқибат бундай сиёсат самарасиз эканлигини англаб етишларига умид билдирди.\n“Ва биз аста-секин муносабатларимизни қайта тиклай оламиз”, - дея қўшимча қилди Путин.


Бугун финал! «Бунёдкор» - «Локомотив»\nБугун Тошкентдаги “Бунёдкор” стадионида Ўзбекистон кубоги-2017 финал ўйини бўлиб ўтади. Унда мамлакатимизнинг икки гранд клублари – “Бунёдкор” ҳамда “Локомотив” ўзаро баҳс олиб боришади.\nҚуръа қаршисида надомад ёхуд «ИнтерФУТБОЛ» газетасининг 97-сонида\nЖЧда қайси жамоа ғолиб бўлиши мумкин? Opta жавоб берди (фото)\nАсосан футбол оламида статистика маълумотлари билан шуғулланадиган Opta компанияси 2018 йил Россияда бўлиб ўтадиган ЖЧ мусобақасининг фаворити қайси жамоа бўлишини тахмин қилди.\nРамосдан антирекорд, у яна майдондан четлатилди (видео)\n«Реал» ҳимоячиси Серхио Рамос Испания чемпионатида қизил карточка олиш бўйича антирекордчи бўлди. Ушбу ҳимоячи Испания чемпионатининг 14-турида «Атлетик»ка қарши ўйинда икки марта сариқ карточка олиб, майдонни тарк этди.


Токио-2020 учун махсус ишланган спорт экипировкалари...\n26.02.2020 19:19 0 1284\nЎзбекистон Миллий олимпия қўмитасида 2020 йил Токио шаҳрида (Япония) бўлиб ўтадиган XXXII Олимпия ва XVI Паралимпия ўйинларига тайёргарлик бўйича МОҚ ҳузурида ташкил этилган тезкор штаб фаолияти ва Токио-2020 Олимпия ва Паралимпия ўйинларида Ўзбекистон делегацияси учун махсус ишлаб чиқарилган спорт экипировкалари ҳамда расмий либосларининг тақдимоти бўйича матбуот анжумани ташкил қилинди. Бу ҳақда қўмита матбуот хизмати хабар бермоқда.\nАнжуманнинг дастлабки қисми тезкор штаб фаолиятига бағишланди ва унда МОҚ департамент директори Алишер Каримов ҳамда ушбу штабга раҳбар этиб тайинланган Шерзод Тошматов иштирок этишди.\n«Хабарингиз бор, ҳозир коронавирус сабаб кўп мусобақалар бекор қилинди ва энди қайта тикланмоқда. Ўз навбатида булар терма жамоаларимизнинг режалаштирган ўқув-машғулот йиғинларига ҳам ўз таъсирини ўтказмай қолмади. Апрель-май ойига келиб қўлга киритган лицензияларимиз ҳам анча кўпайиб қолади. Ҳозир барчаси тайёргарлик бўйича ишлаб чиққан режа бўйича кетмоқда», – деди Алишер Каримов.\n«Тезкор штабнинг асосий мақсади лицензияга даъвогар ва йўлланма олиб улгурган спортчилар билан индивидуал тарзда ишлаш, уларнинг соғлиғи ва ижтимоий аҳволини назорат қилиб бориш, энг муҳими Олимпиададаги муваффақиятли иштирокни таъминлашдир. Муҳтарам Президентимиз спортчиларимизни Токио Олимпиадасига тайёрлаш бўйича бизни ҳар томонлама қўллаб-қувватламоқдалар. Биз бунга муносиб бўлиб, замон билан тенг юришимиз лозим», – деди Шерзод Тошматов.\nОлимпиадага тайёргарлик ҳақида гап кетар экан, унда атлетларимиз, делегация вакиллари ва қўллаб-қувватлаш гуруҳи учун спорт экипировкаларини танлаш алоҳида мавзуга айланади.\nМОҚ ҳамда Жисмоний тарбия ва спорт вазирлиги бу борада ҳам соҳанинг етакчи фирма ва дизайнерлари билан ҳамкорликда ишчи гуруҳи ташкил қилди. Профессионал ва ҳаваскор дизайнерларга ўзларини кўрсатиш учун делегациямизнинг Токио Олимпиадаси учун экипировкалари бўйича халқаро танлов эълон қилинди. Танловда 100 дан ортиқ иштирокчи ўз лойиҳалари билан қатнашди. Якунда эса энг саралари танлаб олиниб, Президент ва ҳукуматимиз раҳбариятига тақдимот қилиб берилди.\nПрезидент ушбу экипировкаларни яқиндан ўрганиб чиқиб, улар орасида энг муносибларини ижобий баҳолади.\nМатбуот-анжуманининг иккинчи қисмида МОҚ Халқаро алоқалар департаменти директори Камолиддин Эргашев, Тошкент тўқимачилик ва енгил саноат институти проректори Халида Камилова ҳамда экипировкалар дизайнери Эльнора Ризаевалар иштирок этишди.\n«Токио-2020 спорт экипировкаларига шахсан юртбошимиз алоҳида эътибор қаратмоқдалар. Шу ўринда биз ҳам бу борада янгича ёндашдик. Мисол учун, оғир атлетика, таэквондо, эшкак эшиш каби спорт тури билан шуғулланадиган атлетларимизнинг танаси ҳар хил шаклланган. Шу боис ҳам кийимлар ҳар бир спорт тури бўйича махсус тайёрланади. Айниқса, пара-атлетларимиз учун ҳам уларнинг классификацияга қараб кийим тайёрланади», – деди Холида Камилова.\n«Дизайн мамлакатимиз байроғида акс этган ранглар асосида танланди. Оқ рангдан дунёда кўп давлатларда фойдаланишади. Шу боис ҳам бизнинг кийимимиз ажралиб туриши учун оқ ва яшил рангларнинг уйғунлигидан фойдаланишга ҳаракат қилдик. Бу Олимпиада пайти Токионинг иссиқ ва нам иқлимида анча қулай. Қараганда ҳам ўзининг жозибаси билан кишини ром қилади. Кийимлардаги нақшларда бой маданиятимизни акс эттиришга ҳам уриндик. Бу ранг ва нақшлар ислом динида хам ижобий маъно ифодалайди. Дунё аҳли бу кийимларни кўрганида тез суратларда ривож топиб бораётган Ўзбекистонни тасаввур қилиши лозим», – деди либослар дизайнери Эльнора Ризаева.\nМОҚ Токио 2020 спорт экипировкалари


40 ЁШДАН КЕЙИН ФАРЗАНД КЎРИШНИ ИСТАГАНЛАР УЧУН… | Суғдиёна биринчи аёллар электрон журнали\nФарзанд кўриш учун энг қулай давр 20-35 ёшлар оралиғидир. Ёш қирққа яқинлашганда эса аёл организмидаги турли ҳасталиклар ва жинсий ўзгаришлар туғилажак боланинг соғлом бўлишига тўсқинлик қилади. Масалан, ёши қирқдан ошган аёлнинг тухумдони аввалгидек тўла қувват билан ишламайди, ундаги уруғ ҳужайралар сони олдингига нисбатан камаяди. Айниқса, эрта климакс (30-35 ёшлар)да тухумдондаги уруғ ҳужайралар сони буткул камайиб, аёл ҳайз кўрмай қўйиши мумкин. Агар аёлда бундай жараёнлар кузатилмаса, у ҳар жиҳатдан соғлом ва бақувват бўлса, 40-50 ёшда ҳам ҳомиладор бўлиши ва эсон-омон кўзи ёриши мумкин. Афсуски, бундай ҳолатлар жуда кам учрайди. Ўзингизни асранг!\n40-50 ёшлар оралиғида айрим аёллар семириб кетади, баъзилари эса ҳаддан ортиқ оза бошлайди. Бундан ташқари, аёлларда аҳён-аҳёнда қон келиши (гипоменструал синдром), бир неча кун тўхтамай, кўп қон келиши (меноррагия), ҳайзнинг оғриқли кечиши (альгоменорея), ҳайз қонидан ташқари бачадондан ҳам қон кетиши (метроррагия) рўй беради. Айниқса, аменорея (олти ой ва ундан кўпроқ ҳайз кўрмаслик) 40 ёшдан ошган аёллар ўртасида рўй беради. Агар аёл умр бўйи ҳайз кўрмаган бўлса, бирламчи, олдин ҳайз кўриб юрган бўлса-ю, маълум вақтдан сўнг ҳайз келиши бутунлай тўхтаб қолса, иккиламчи аменорея кузатилади. Физиологик аменорея айнан климактерия даврининг бошланишида рўй берса, патологик аменорея эса организмнинг заҳарланиши, аборт, бачадонга ёт ва бошқа эритмалар қуйиш ёки моддалар алмашинувининг издан чиқиши оқибатида содир бўлади. Баъзан ҳайз келиши билан боғлиқ касалликлар (асосан, аменорея)да эт увишиши, баданни совуқ тер қоплаши, қулоқ шанғиллаши ва ҳолсизлик кузатилади. Ҳомиладорликдан олдин…\nАёл 40 ёшдан оша боргани сайин унинг организмида бир қанча касалликлар сурункали турга ўтиб улгуради. Масалан, юрак-қон томир касалликлари (гипертония, ревматизм асоратлари), бронхиал астма, буйрак, пешоб йўли яллиғланишлари, холецистит, қалқонсимон без хасталиклари, жинсий аъзолардаги ўзгаришлар (тухумдон кистаси, икки томонлама аднексит, бачадон миомаси, нейрогормонал бузилишлар) кузатилади. Бундай вақтда аёл ҳомиладор бўлса, туғуруқ асоратли ўтади. Экстрагенитал касалликлардан тўла тузалмаган ҳомиладор аёлнинг қорнидаги боласида турли хил дардларга наслий мойиллик юзага келади. Шу боис ҳомиладорликни режалаштираётиб, саломатлигингизга жиддий эътибор беринг.\nУмуман, ёши улғайгач, фарзанд кўришни истаганлар мудом шифокор назоратида бўлишлари зарур. Айниқса, ҳомиладорликнинг иккинчи даври ёши ўтиб қолган аёл учун қийин кечади. Бу вақт ичида аёл махсус клиникаларнинг туғуруққа тайёрлаш бўлимларида даволаниши зарур. Бунда аёлнинг жисмоний ва руҳий соғломлиги ҳисобга олинади. Ҳомиладорликнинг сўнгги ойларида ва аёлнинг ой куни етгунга қадар барча эҳтиёткорлик чоралари кўрилади. Маслаҳатлар\nАёл ёши ўта боргани сайин ўзини авайлаши, ўз соғлиғига алоҳида эътибор бериши лозим. Чунки климактерия даври (3-6 йил) баъзан аёл руҳиятини ўзгартириб юборади. Шу ўзгариш кучайган сайин аёл вужудида турли дардлар кўпаяди. Бу унинг феъл-атворига ҳам таъсир кўрсатади. Хўш, аёл қирқ ёшдан ошганидан кейин нималарга кўпроқ эътибор бермоғи зарур?\nБирор машғулот (китоб ўқиш, тикиш, тўқиш) билан банд бўлса, ўзидаги ўзгаришлар деярли сезилмайди. Қирқдан ошган аёллар ҳар куни кўпроқ пиёда юришлари, айниқса, кечки уйқудан олдин очиқ ҳавода сайр қилишлари лозим.\nОвқатлар турли витаминларга бой бўлиши керак. Айниқса, сариқ рангдаги мева ва сабзавотлар (сабзи, апельсин, мандарин, лимон, нок)ни тез-тез тановвул қилиб туришлари лозим. Кальций ва магнийга бой таомларни кўпроқ истеъмол қилиш ва кальцийга бой поливитаминларни қабул қилиш ҳам жуда фойдали. Аёл қайғули асарларни ўқимагани маъқул. Чунки бу унинг руҳиятига салбий таъсир кўрсатади. Аксинча, комедияларни томоша қилиши, кулги саҳналарида иштироқ этиши асабларни мулойимлаштиришга кўмаклашади. Кайфиятни кўтарадиган суҳбатлар аёл учун фойдали бўлиб, уни руҳан тетик ва бардам қилади. Фақат яхши нарсалар ҳақида ўйласа, яшашга муҳаббати янада ортади, ҳаёти завқли кечади. Олий тоифали акушер-гинеколог Маҳмуда ИМОМҚУЛОВА тавсиялари асосида Г.ЖАМИЛОВА ёзиб олдиTwitter НравитсяSocButtons v1.5


Режалаш | Суғдиёна биринчи аёллар электрон журнали\nБутунжаҳон Соғлиқни сақлаш ташкилоти маълумотларига кўра, Ер юзида ҳар йили қарийб 46 миллион сунъий аборт амалга оширилади. Ҳар йили туғиш ёшидаги, ҳомиладорлик билан боғлиқ сабаблардан вафот этаётган 500 минг аёлнинг 15 фоизи аборт асоратлари туфайли ҳаётдан кўз юммоқда.\nБатафсил... Янги шарх қўшиш «Менга ўғил керак! Менга эса қиз…»\nТуғилажак бола жинсини аниқлаш борасида турфа иримларни сиз ҳам кўп бор эшитгандирсиз. Лекин уларни «заказ» бўйича фарзанд дунёга келтиришнинг энг ишончли усули деб бўлмайди. Ахир «аппарат ўғил деган»-у, аслида қиз туққанлар (ёки аксинча) орамизда кўплаб топилади. Энг ачинарлиси, ўғил кутаётган, лекин ўша аппарат қиз «дегани» учун ҳомиласини олдирган, аслида эса у ўзи кутган ўғил эканини билиб, минг надомат қилганлар ҳам йўқ эмас.Батафсил... Comments (1) Туғуруқ вақтини аниқлаймиз!\nТахминий туғуруқ кунини қандай аниқлаш мумкин? У нимага боғлиқ? Ёки дунёга қачон келишини туғилажак болакайнинг ўзи белгилайдими?\nБатафсил... Янги шарх қўшиш Фарзандлар сони 3 ё 4 та бўлса, жаримага тортиладими?\nЁхуд контрацептив воситалар ҳақида ҳақиқатларБатафсил... Янги шарх қўшиш Абортдан кейинги ҳомиладорлик\n— Ҳар бир абортнинг муқаррар асоратлари кейинги ҳомиладорликка салбий таъсир кўрсатади, — дейди олий тоифали акушер-гинеколог Маҳмуда Имомқулова.\nАборт (бола олдириш) ўн икки ҳафталиккача бўлган ҳомила ривожланишини сунъий равишда тўхтатишдир. Бу аввало аёлнинг ҳоҳишига кўра (масалан, исталмаган ҳомиладорликда) ва тиббий кўрсатмаларга биноан малакали шифокор томонидан амалга оширилади.


07 май 2021, Тошкент вақти: 03:16\n- Бугун (13 декабр куни - Таҳр.) кечки пайт соат 5 да Россия делегацияси раҳбари Дмитрий Козакни президент Каримов қабул қилди. Кейин иккала ҳукумат комиссияси ўртасида музокаралар бўлди ва кечки соат 7 да матбуот анжумани бўлиши керак эди. Аммо, анжуман бўлмади ва бунга умид қилган журналистларнинг: "Ширкат ишини қайта тиклаши ҳақида келишувга эришилгани ростми?" қабилидаги саволларига жавобан МТС мулозими жилмайиб: "Ҳозир бу борада ҳеч нарса деёлмайман", деб жавоб берган, деди музокараларни билвосита кузатган Сергей Ежков.\nЖурналист ҳукумат доираларидаги ўта ишончли манбаларига таяниб, МТС ширкати янги йилдан ишини қайта тиклашига келишилган, дея яна бир карра таъкидлади.\nЎзбекистон расмий телевидениесининг "Ахборот" дастурида берилган хабарга кўра, Россия ҳукумат комиссияси билан Тошкентда ўтган учрашувларда жуда муҳим ҳужжатлар имзоланган.\nУлардан бири иккала давлат ҳудудидаги сармоялар хавфсизлигини таъминлашга оид ҳужжатдир.\nМаълумки, Ўзбекистонда айни пайтда Россиянинг МТС, "Газпром", "LUKoil" каби ширкатлари катта миқдордаги сармояларига эга ва МТС ширкатига нисбатан Тошкент ҳукумати 2012 йилда қилган муносабат россиялик сармоядорларни жиддий хавотирга солиб қўйган.\nАйни пайтда Ўзбекистон президентининг тўнғич қизи Гулнора Каримованинг Москвадаги нархи 10 миллион долларга баҳоланаётган уч қаватли квартираси ҳибс қилинган ва бу МТС билан боғлиқ можаронинг давоми ўлароқ баҳоланган эди.\nСергей Ежков 13 декабр куни Тошкентда ўтган ҳукуматлараро учрашувда ана шу "мол-мулк можароси" бўйича келишувга эришилгани акс этган ҳужжатлар имзоланганини таъкидламоқда.\nШунингдек, Озодлик мухбири 13 декабр куни "Ўздунробита" ширкатининг Тошкент ва Ўзбекистоннинг турли вилоятлардаги бўлимларига боғлангач, Қашқадарё вилояти Шаҳрисабз тумани ва Сирдарё вилояти Гулистон шаҳридаги ширкат бўлинмалари очилганига амин бўлди.\n- Бизга мол-мулкмизни суд қайтиб берганидан кейин оффисни очганмиз. Ҳозир фақат бухгалтерия очиқ. Лекин январдан иш бошлаймиз, деган гап бор. Январдан ишга тушамиз, бу аниқ, деди "Ўздунробита" ширкатининг исмини ошкор қилмаган ҳисобчиси Озодлик билан микрофонсиз суҳбатда.\nШунингдек, ширкатнинг Сирдарё бўлимидаги филиалининг ўзини Техник таъминот бўлими раҳбари, деб тақдим қилган, аммо исмини айтишни истамаган ходими ҳам ишхонага қайтганини таъкидлади:\n- Ҳали иш бошламадик. Мулкимизга урилган тамға олинганидан кейин офисга келиб-кетиб юрибмиз. Бизга юқоридан: "Кутинглар, иш бошлаймиз, деган вақтдан ишга тушасиз!" дейишган. Шуни кутиб турибмиз, деди "Ўздунробита"нинг Сирдарё вилоятидаги бўлими ходими.\nМТСнинг Ўзбекистондаги шўъба корхонаси бўлган "Ўздунробита"нинг қайта иш бошлашига шу вақтга қадар ҳам шубҳа қилмаган журналист Сергей Ежков ҳам очиқ тарзда бўлмаса-да, ширкатнинг собиқ ходимлари ишни январдан бошлашга шайланишаётганидан хабардор эканини айтди.\n20 ноябр куни Ўзбекистон Олий Хўжалик суди “Ўздунробита”нинг лицензиясини қайта тиклаш мақсадида Тошкент шаҳар Хўжалик суди ҳукми устидан киритилган даъво аризасини кўриш жараёнини номаълум муддатга тўхтатган эди.\n- Лицензияни қайта тиклаш бўйича маҳкаманинг номаълум муддатга тўхтатилгани бежиз эмас эди. Ўшанда ҳам айтган эдим. Лекин ширкатнинг жазога тортилган 7 менежери бўйича суд ҳукми ўзгаришсиз қолса керак. Зеро, уларнинг бирортаси қамоққа ташлангани йўқ, деди Ежков.\nОзодлик Тошкентдаги ҳукуматларо учрашувларни якуний натижасига оид маълумотларни аниқлаш ва бу маълумотлардан сизни хабардор қилиб боришга ҳаракат қилади.


Китобга ошнолик Муножот Қодированинг бир умрлик севимли машғулоти, ҳаёт мазмуни бўлиб келмоқда. Мактабга илк қадам қўйган кезларида алифбе сеҳрига боғланган, кейинчалик ҳарфларни бир-бирига уриштириш, мурғак тасаввурида уни қуршаб олган чексиз олам ифодасини ҳис этган қизалоқ бора-бора китоблар дунёсига шайдо бўлиб қолди. Мактабда энг кўп китоб мутолаа қиладиган ўқувчиларнинг бири-мана шу - ҳозирда Наманган вилоят ахборот-ресурс марказининг китобхонларга хизмат кўрсатиш бўлими мудири вазифасида меҳнат қилаётган Муножот Қодировадир.\nМен Муножотнинг бир инсонга хос бўлган таржимаи ҳолини журналист сифатида синчковлик билан ўқийман. Келтирилган рақамлар, маълумотлар замирида замондош аёлнинг умр йўлларини, орзу-армонларини, ҳаётнинг паст-баландларини илғаб олишга ҳаракат қиламан. Одатда расмий ҳужжатларда бу ҳақда ёзилмайди, саналар, эришган ютуқлари, олган мукофотлари, партиявийлиги, ибратли ишлари. Йўқ, мен бу аёлни китоблар оламида яшаётган, иши, ташвиши, мақсадлари, ўй-фикрлари китоб бўлган аёл сифатида тасаввур қилишга интилдим.\nЛозим бўлса ёзақолай: у 1963 йилда Норин туманидаги Тўда қишлоғида туғилган. Дастлаб тумандаги 22-мактабда, кейин тақдир тақозоси билан Андижон вилояти, Жалолқудуқ туманидаги 33-мактабда, сўнг яна Норин туманидаги 3-мактабда ўқиди. Мактабни аъло баҳоларга битириб, Тошкент Давлат Маданият Институтининг "Кутубхонашунослик" факультетига ўқишга кирди.\nИнститутни тамомлаб, ҳамма қизлар қатори турмушга чиқди, фарзандли бўлди. Қизи Дилором ҳамшира, оилали, 3 нафар фарзанд онаси. Ўғли Алишер Наманган шаҳар Муҳандислик технологиялари институти кимё технология факултетининг 3-босқич талабаси.\nЛавҳамиз қаҳрамони кутубхонашуносликка ўқиш билан бир вақтда Норин туманидаги марказий кутубхонада етакчи мутахассис, мудири лавозимларида 2010 йилгача фаолият кўрсатди. 2011 йилдан буён Наманган шаҳрида яшаб, вилоят ахборот-ресурс марказининг Ахборот-библиография ва ўлкашунослик бўлими ҳамда Илмий-методика бўлимида мудир лавозимида ишлади. 2014 йилдан эса ўрта ва катта ёшдаги мактаб ўқувчиларига хизмат кўрсатиш бўлимида бўлимни бошқармоқда.\nМуножотнинг бу касбни танлашига китобга бўлган қизиқиш сабаб бўлганди, мана, орадан шунча йиллар ўтса ҳам бу ҳавас ортса ортдики, асло камайгани йўқ. Дарвоқе, баъзилар кутубхонашунослик ишини шунчаки китобхонларни дафтарга қайд қилиш, адабиётларни тақдим этиш ва қабул қилишдан иборат деб ўйлайди. Асло ундай эмас. Кутубхона-зиё маскани, бу жойга турли ёшдаги инсонлар илм излаб, маънавий эҳтиёжларига мос илмий, адабий, сиёсий адабиётларни қидириб келади. Бугунги шиддат билан ривожланиб бораётган даврда ўқувчиларнинг китобга, янгиликка бўлган қизиқиши яна ҳам ортди. Уларнинг талабларини қондириш, кутубхона фондини доимий равишда бойитиб бориш, ташриф буюрганларга уларнинг талабига мос адабиётни тақдим этиш, улардан китоб ҳақида фикр сўраш, турли тадбирларга жалб этиш, китобхонлик конференциялари, турли маънавий-маърифий тадбирлар ўтказиш, тарғибот ишларини олиб бориш, ахборот-коммуникация технологиялари жадал ривожланиб, интернет кутубхона, дарслик ва бошқа янгиликлар ҳаётдан чуқур ўрин олаётган пайтда китобга бўлган меҳнат сақлаб қолиш, ота-оналар, ёшларни китоб ўқиш бахтидан баҳраманд этиш, мутолаа афзаллигига ишонтириш осон иш эмас. Зар қадрини заргар билади. Муножот ўқувчиларни китобни севишга, уларда китобхонлик маданиятини юксалтиришга, инсонийлик, ўзликни англаш каби туйғуларни шакллантиришни ўз олдига асосий вазифа қилиб қўйган. Эзгу мақсад унга қанот бўлди, ижодга, изланишга чорлади. Интилганга толе ёр. Меҳнати зое кетмади: 2012 йилда 8 март - Халқаро хотин-қизлар байрами муносабати билан ахборот-ресурс маркази ходимлари ўртасида ўтказилган "Оқила аёл" кўрик танловида "Энг зукко аёл" наминацияси бўйича ғолиб бўлди. Бу унинг илк ютуқларидан бири эди.\nМустақиллик ҳар бир фуқаро учун ҳам имконият эшикларини кенг очди. Истиқлол байрамига бағишлаб анъанавий тарзда ўтказилаётган адабиёт, санъат, маданият, спорт йўналишидаги кўрик-танловлар юртдошларимизнинг иқтидори ва салоҳиятини юзага чиқармоқда. Ўзбекистон Республикаси мустақиллигининг 23 йиллиги муносабати билан ташкил этилган "Энг улуғ, энг азиз" танловида фахрли ўринга сазовар бўлгани унинг кўп йиллик самарали меҳнати, касбий маҳорати, топшириқларни чин дилдан бажариб, жамоат ишларида фаоллиги натижаси бўлди.\n2014 йилда Қарши шаҳрида бўлиб ўтган "Интернет ва ахборот-кутубхона ресурсларидан фан, таълим, маданият ва бизнес сохаларидан фойдаланиш" мавзусидаги ўтказилган 8-халқаро конференцияда вилоятдан вакил сифатида иштирок этиб, соҳани ривожлантириш борасида олиб борилаётган ишларни намойиш этди. Халқаро тажрибаларни ўрганиб, кейинчалик уни ўз фаолиятида самарали қўллади. Изланишлар ўз сўзини айтди: 2015 йилда "Оқила аёл" Республика кўрик танловида 1-ўринни эгаллаб, яна бир бор "Энг оқила аёл" наминацияси совриндорига айланди.\nЮтуқлар ўз-ўзидан келмайди. Юзлаб малакали мутахассислар орасида биринчи бўлиш, Республикада "Энг оқила аёл" деган номга эришиш-узоқ йиллар давомида тинмай олиб борилган илмий-ижодий изланишлар, китобларни ўқиб-ўрганиш, ўзининг энг намунали жиҳатларини такомиллаштириш, устозлардан ўрганиш ва ниҳоят аёлларга хос ирода, зайраклик, тиниб-тинчимаслик самараси бўлди. 2016 йилда Самарқанд шаҳрида бўлиб ўтган "Интернет ва ахборот-кутубхона ресурсларидан фан, таълим, маданият ва бизнес соҳаларидан фойдаланиш" мавзусидаги 10-Ўрта Осиё халқаро конференциясида иштирок этиши ҳам унга билдирилган юксак ишонч намунаси эди.\nМуножот Қодирова "Соғлом она ва бола йили" давлат дастурида белгиланган вазифалар ижросини таъминлаш ва ўқувчилар ўртасида китобхонлик маданиятини шакллантириш юзасидан Республика илмий-педагогика кутубхонаси томонидан "Ўқувчи ёшларни китоб ўқишга жалб этишнинг инноватцион усуллари" мавзусида Республика семинар-тренингда иштирок этиб, вилоятда бу борада олиб борилаётган кенг кўламли ишлар, тўпланган тажриба ва ютуқларни оммалаштириш мақсадида туркум реклама роликларни яратди ва уларни бошқа вилоятлар ахборот-ресурс марказларига намойиш этиш орқали ўзаро тажриба алмашди.\nБугунги аёл - давлат ва жамоат арбоби, сиёсатчи, олима, тадбиркор, ижтимоий-иқтисодий ислоҳотлар тарғиботчиси, етакчи мутахассис, инновацион ғоялар ташаббускори, қўйингчи, жамиятда нуфузли ўрин эгаси. Муножат ҳам жамиятнинг сиёсий тузилмаларида фаол иштирок этиб келмоқда. Шу боис давлат ва жамият ишларидаги фаоллиги, айниқса, вилоят хотин-қизларини Ўзбекистон "Адолат" социал демократик партияси ва унинг "Аёллар қаноти" кенгаши атрофида жипслаштиришга қўшган ҳиссаси учун бир неча бор фахрий ёрлиқ ва эсдалик совғалари билан тақдирланган.\nҲаётда кўп ютуқларга эришган аёлнинг меҳнат фаолияти 35 йилдан ортди. Устозлари Нодирахон Муратова, Исматилла Ёкубжанов, Холисхон Абдиқаҳҳаровалардан ҳамон сабоқ олади. Ахборот-ресурс маркази фаолиятини ривожлантириш, аҳоли ўртасида китобхонликни тарғиб қилишга қаратилган ҳукумат қарорлари ижросини таъминлаш бўйича ҳамкор ташкилотлар билан ҳамкорликда маънавий-маърифий тадбирлар, давра сухбатлари, семенар тренинглар, конференциялар, кўрик танловлар ўтказишда ҳам ҳамиша ташаббускор, жонкуяр ходим сифатида ўзини кўрсатмоқда.\nЎзбекистон Республикаси Президенти Ш. Мирзиёев томонидан 2017 йил 12-январда қабул қилинган "Китоб маҳсулотларини чоп этиш ва тарқатиш тизимини ривожлантириш, китоб мутолааси ва китобхонлик маданиятини ошириш ҳамда тарғибот қилиш бўйича комиссия тузиш тўғрисида"ги Фармойишига асосан марказда "Энг яхши китобхон оила", "Энг яхши китобхон ўқувчи", "Бир фарзандга уч китоб" акцияси ҳамда "Китобим - офтобим" ҳафталиги, маҳаллий ёзувчи ва шоирлар томонидан янги чоп этилган китоблари юзасидан "Китоб тақдимотлари" каби мавзулардаги тадбирларни ташкил этиш ва мунтазам ўтказиб борилишини таъминлашда ҳам Муножат Қодированинг хизматлари катта бўлмоқда.\nКитоб орзуларига қанот бахш этган аёл айни кунларда ёшларга китоб танлашда яқин маслаҳатчи, ёш китобхонларнинг самимий дўсти, уларнинг билим ва дунёқарашини кенгайтиришда доимий кўмакчи. Бу иш унга фахр бағишлайди, куч-ғайрат ато этади. "Ёшларни китобхонликка ўргатсак, - дейди у биз билан суҳбатда камтарлик билан, - улар қалбида китобларга меҳр уйғотсак, ўғил-қизларимиз ҳаёт йўлларини ўзлари топиб олишади. Чунки, китоб ҳеч қачон алдамайди, энг доно устоз ҳам китобдир. Мен бунга ўз ҳаётим давомида кўп марта амин бўлдим".\nБу - унинг иқрори, ҳаёт йўли мазмуни.


Истанбул марказида портлаш содир бўлди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Истанбул марказида портлаш содир бўлди\t12:10, 07 июнь\tТуркиянинг Истанбул шаҳри Везнежилер туманида портлаш юз берди. Бу ҳақда “Lenta.ru” хабар бермоқда. Портлаш эрта тонгда шаҳарнинг сайёҳлар билан гавжум бўладиган тарихий туманида юз берган. Ҳодиса оқибатида бир неча икши яралангани айтилмоқда. Портлаш содир бўлган ҳудудга шошилинч тиббий ёрдам машиналари жалб қилинган. Туркия ҳуқуқ-тартибот органлари ходимларининг маълумотларига кўра, террорчиларнинг мақсади полиция автобусини портлатиш бўлган. Теракт жавобгарлигини ҳозирча бирорта ҳам террорчилик гуруҳи ўз бўйнига олмаган.


Жомадон ичида беркитилган африкалик эркак Испанияга кетиш йўлида ҳалок бўлди\n17:40 / 03.08.2015\nШимолий Африкада истиқомат қилувчи эркак жомадон ичида яшириниб Испанияга келмоқчи бўлди, аммо ярим йўлда оламдан ўтди. EFE агентлигининг маълум қилишича, беш соат давом этган саёҳат давомида эркак нафас ололмай қолган.\nЖомадон автомобиль ичида бўлган, автомобилни эса ҳалок бўлган муҳожирнинг укаси бошқариб кетаётган бўлган. Машина юклар билан паромга ортилган. Паром Альмерия қирғоқларига етганида ҳайдовчи акасининг мазаси қочганлигини маълум қилган. Қутқарувчилар уни жонлантиришга муваффақиятсиз ҳаракат қилишган.\n2015 йил майида ҳам шунга ўхшаш ҳолат содир бўлган эди. Ўшанда испаниялик чегарачилар рентген ёрдамида жомадон ичида яширинган 8 ёшли болакайни топиб олишган эди. У Испанияда яшаётган ота-онасининг олдига кетаётган эди.


Футболчиларимиз терма жамоаларга таклиф этилди - "Севинч"\n"Севинч" > Янгиликлар > Янгиликлар > Футболчиларимиз терма жамоаларга таклиф этилди\nҚуръа натижаларига кўра футболчи қизларимиз Қирғизистон, БАА, Гуам, Мальдив ороллари терма жамоалари билан «С» гуруҳидан жой олган.\nСаралаш учрашувлари 2018 йил 20 октябрь кунидан 29 октябрь кунига қадар Қирғизистон пойтахти Бишкек шаҳрида бўлиб ўтади. U-19 Ўзбекистон аёллар терма жамоаси футболчилари ушбу мусобақага муносиб тайёргарлик кўриш учун бугундан яна Тошкент шаҳрида навбатдаги йиғинга киришди.\nУшбу терма жамоага “Севинч” клубидан олти нафар футболчимиз Лайло Шодиева, Шахноза Қурбанова, Севара Нуруллаева, Лайло Тошева, Маржона Тўраева ва Шахнозабону Юсуповалар таклиф этилди. Ҳамда мураббийимиз Гулнора Тўраева ҳам терма жамоа мураббийлар штабида ишлайди. Ўқув-йиғин машғулотлари 23 августгача давом этади.\nШунингдек Ўзбекистон U-16 аёллар терма жамоамиз ҳам шу йили сентябрь ойида Шри-Ланкада Осиё чемпионатининг саралаш босқичида иштирок этади.\nУшбу турнирга тайёргарлик кўриш мақсадида U-19 Ўзбекистон аёллар терма жамоамиз ҳам бугундан Тошкент шаҳрида навбатдаги йиғинга киришди. Йиғин 20 августгача давом этади.\nУшбу терма жамоамизга қуйидаги футболчиларимиз таклиф этилди. Булар Ангелина Полюшкевич, Рушана Тошпўлатова, Дурдона Алиева, Севинч Ашурова, Уғилой Сайдуллаевалардир.\nТерма жамоларимизга ва футболчиларимизга ўқув-йиғин машғулотларида муваффақиятлар тилаб қоламиз.\nЭслатиб ўтамиз, “Севинч” жорий чемпионатнинг 17-18-тур учрашувларини сафарда “Андижанка” ва “Қўқон-1912 W” жамоаларига қарши ўтказади. Учрашувлар 26 ва 29 август кунлари бўлиб ўтади.


Ҳар йили халқаро доирада ўтказиладиган 5-июнь «Бутун жаҳон атроф-муҳитни муҳофаза қилиш куни» экологик тақвимдаги энг асосий саналардан бири ҳисобланади. Атроф-муҳитни ифлосланишдан сақлаш, табиий бойликлардан оқилона фойдаланиш инсонларнинг экологик саводхонлиги ва экологик маданиятини шакллантиришга бутун дунёда алоҳида эътибор қаратилиб келинмоқда. Шунингдек, юртимизда ҳам шу масалага оид долзарб муаммолар ўз ечимини топмоқда. Бу борада табиатни асраш ва экологик мувозанатни сақлашда етарли ҳуқуқий асос яратилган бўлиб, эндиликда аёвсиз тарзда табиат муҳофазасига зид равишда содир этилган қоидабузарликларга чек қўйилди ҳамда камёб ва қадимий дарахтларни кесилишининг олди олинди.\nШу жумладан, «Фарғона НҚИЗ» да ҳам бу борада салмоқли ишлар бажарилмоқда. Хусусан, 2020 йилда атроф-муҳитни муҳофаза қилиш ва табиий ресурслардан оқилона фойдаланиш бўйича тадбирлар режаси ишлаб чиқилган. Ушбу чора-тадбирлар режасига асосан «Сув ресурсларидан оқилона фойдаланиш», «Атмосфера ҳавосини муҳофаза қилиш», «Ер ресурсларини муҳофаза қилиш ва чиқиндиларни қайта ишлаш», «Ўсимлик дунёсини муҳофаза қилиш» каби вазифалар белгилаб олинди ва уларга асосан тегишли ишлар бажарилиб келинмоқда.\nЎзбекистон Республикаси Вазирлар Маҳкамасининг 2019 йил 17 январдаги «Давлат ўрмон фондига кирмайдиган ерларда дарахт ва буталардан фойдаланишни тартибга солиш ва улардан фойдаланиш соҳасида рухсат бериш тартибини янада такомиллаштириш тўғрисида»ги 43-сонли қарорини ижросини таъминлаш мақсадида корхонамиз тасарруфидаги барча манзарали дарахтларга кадастр рақамлари ва номлари ёзилган рақамли белги (бирка) тайёрланиб, идентификациялаш ишлари амалга оширилди.\nБундан ташқари, Ўзбекистон Республикаси Олий Мажлиси Сенатининг 2019 йил 4 майдаги СҚ-427-III сонли қарори топшириқлари ижросини таъминлаш бўйича, «Фарғона нефтни қайта ишлаш заводи» МЧЖда ҳам бир қанча чора-тадбирлар бажариш механизми яратилди. Жумладан, оқава сувларни тозалаш сифатини ошириш учун 1826 м³/кун қувватига эга бўлган кўп тармоқли тозалаш иншооти ишга йўлга қўйилди. Шунингдек, завод раҳбарияти ва ишчилар ташаббуси билан Фарғона шаҳри, Қиргули мавзейидаги «ФНҚИЗ» МЧЖга қарашли майдонда ерлар юмшатилди, атрофни тартибга келтирилиб, ахлат ва чиқиндилардан тозаланди, манзарали гул кўчатлари экилди.\nХулоса ўрнида шуни таъкидлаш жоизки, атроф-муҳитни муҳофаза қилиш барчамизнинг бурчимиздир. Табиат инъом этган табиий ресурслардан оқилона фойдаланиш, исрофгарчиликларга йўл қўймаслик олдимизга қўйилган муҳим вазифалардан бири бўлиши лозим. Бир сўз билан айтганда, «Табиат бизга аждодларимиздан қолган мерос эмас, балки келажак авлод учун омонат ҳисобланади».\n«Фарғона нефтни қайта ишлаш заводи» МЧЖ Матбуот хизмати\n08:09 / 21.02.2019


08 март 2021, Тошкент вақти: 18:22\nҚорақалпоғистоннинг Беруний тумани Паспорт столи олдидаги навбат.\nОзодликка бўлаётган мурожаатларда Ўзбекистондаги Ички ишлар бошқармаларининг Паспорт бўлимларида шу кунларда узундан-узун навбатлар кузатилаётгани хабар қилинмоқда.\nҚорақалпоғистоннинг Беруний туманидан WhatsApp орқали хабар йўллаган муштарий туманнинг Паспорт столи биноси олдида биометрик паспорт олиш учун юзага келган вазиятни суратга олиб Озодликка жўнатган.\nҚорқалпоғистоннинг Беруний тумани паспорт бўлими олдидаги вазият.\n“Ҳатто чегарадан ўтишда ҳам бунча навбат йўқ”, дея суратни изоҳлаган муштарийимиз жўнатган суратда Паспорт столи биносининг олдида тумонат одам тургани акс этган.\nОзодлик манбаларининг хабар қилишича, нафақат Берунийда балки мамлакатнинг деярли барча ҳудудларидаги Паспорт бўлимлари бинолари олдида турнақатор навбатлар кузатилаяпти.\n4 март куни Наманган шаҳрида яшовчи 39 яшар Зоҳиджон Зокиров ҳам биометрик паспорт олиш учун Паспорт бўлимига ариза топширди.\nЗоҳиджоннинг айтишича, эрталаб соат 9да бориб, 96 –бўлиб навбатга турган.\n- Паспорт столда бугун одам шунақа гавжум экан, қўпол қилиб айтганда уйни суварак босиб кетгандай қилиб, шунақа одам кўп экан. Эрталаб соат 9да етиб бордим. 96-навбатда эканман. Икки соатдан кейин очеред келдида. Ит эгасини танимайди дегандек бу ëқдан ҳам очеред, у ëқдан ҳам очеред келади. Ҳар ким хоҳлаганида навбат талашишади. Навбатга туринглар, дейди, уруш-жанжал ҳам бўлиб кетади. Ëқалашиб ҳам кетишаяпти. Ичкарида одам жуда кўп. Ҳар битта одамни биометрик паспорт олдириш учун ҳам, ўзининг алоҳида хонаси бор экан, 5-10тадан олиб кираяпти ичкарига, дейди Зоҳиджон Зокиров.\nЎзбекистон Вазирлар Маҳкамаси 6 февраль куни эълон қилган қарорига кўра, жорий йилнинг 1 июлидан бошлаб ўзбекистонликлар эски турдаги паспорт билан хорижга чиқа олмайди.\nОдатда кунлар исиши билан оммавий равишда хорижга ишлашга кетувчилар кўпаяди.\nЖойлардаги манбаларимиз хабарига кўра, муҳожирликка кетмоқчи бўлган фуқароларнинг деярли барчаси биометрик паспорт олиш ҳаракатида бўлаяпти.\n- Кузатувим бўйича, асосан, кўпчилик, 90 фоиз десам ҳам бўлади, Россия, Қозоғистон шу давлатларга ишлагани кетаётган одамлар. Мардикорчилик қилагани кетаётганлар, ўша аёлу эркаклар, ёшлар ҳам бор, шу 95-йилги йигитлар ҳам бор, дейди Зоҳиджон Зокиров.\nЎзбекистон Ички ишлар вазирлиги Хорижга чиқиш, кириш ва фуқароликни қайд этиш республика бошқармасидаги ўзини таништирмаган мутахасиси Паспорт бўлимлари олдида юзага келган турнақатор навбатларни одатий ҳол дея атади.\n“Бу фуқароларнинг ажиотажи. Ҳамма Паспорт бўлимлари одатий режимда иш фаолиятини давом эттираяпти. Матбуот орқали ваҳима қиладиган ҳеч қандай гап йўқ”, деди бошқарма мутахасиси.\nОзодлик манбаларига кўра, Ўзбекистонда кўплаб фуқаролар сўнгги пайтларда янги биометрик паспорт олиш билан боғлиқ қийинчиликлар қаршисида қолишган.\nОдатда 10 иш кунида берилиши керак бўлган паспорт бир ойдан ошиқроқ вақтда берилмоқда.\nПаспорт столидагилар паспорт олиш учун мурожаатлар кўпайиб кетгани боис паспорт тайёрлаш жараёни чўзилиб кетаётганини айтишади.\nСамарқандда одамлар 40-45 кунлаб янги паспорт ололмаяпти\nОзодликнинг Самарқанддаги мобил мухбири юборган ушбу фотоларда Самарқанд шаҳар ИИБ Хорижга чиқиш, келиш ва фуқароликни расмийлаштириш бўлимидаги навбатлар акс этган. Мухбиримизга кўра, паспорт идораси 40-45 кунлаб янги паспорт беришни пайсалга солмоқда. Янги паспортга навбат кутаётганларнинг 70 фоизи абитуриентлардир. Гарчанд олийгоҳга ҳужжат топшираётганда паспортнинг эски нусҳаси ҳам амал қилса, кўпчилик абитуриентлар ҳар эҳтимолга қарши аллақачон ўз эски паспортларини янгисини олиш учун топшириб қўйишган экан. "Аммо ҳар доигидай, таниш билишлари борлар паспортларини навбатсиз олиб кетишмоқда", дейди мухбиримиз.\nЎзбекистонда биометрик паспортга ўтиш жараёни 2011 йилнинг 1 январидан бошланган ва бу жараён 2015 йилнинг декабр ойига қадар тўла якунланиши кўзда тутилган.\nДастлаб эски русумдаги паспортларнинг 2015 йил 31 декабригача амалда бўлиши эълон қилинди. Лекин йил бошида Вазирлар Маҳкамаси жорий йил 1 июлидан бошлаб хорижга фақат биометрик паспорт билан чиқиш борасида қарор қабул қилди.


13:11 / 28.04.2019 131062\nШвейцария федерал жиноят суди Тошкентдаги жазони ижро этиш колонияларидан бирида жазо ўтаётган Гулнора Каримова (Ўзбекистон Республикаси собиқ президентининг тўнғич қизи) иши бўйича иккита муҳим қарор қабул қилди, деб ёзмоқда Nashagazeta.\nНашрнинг Le Temps газетасига таяниб ёзишича, федерал жиноят суди (TPF) қарорларидан бирига кўра, уч дона суперкарнинг сотуви бекор қилинади. Умумий нархи 1 миллион швейцар франкидан ошиқроқ бўлган Mercedes-Benz SLR2DR, Bentley Arnage ва Range Rover Sport V8 автомашиналари Гулнора Каримова томонидан 2009 йилда 18,2 миллион франк эвазига харид қилинган Колоньи поместьеси ҳудудида қолади. TPF’нинг қайд этишича, автомашина калитлари 2013 йилда мусодара қилинган, бироқ ўтган йиллар давомида прокуратура (MRC) уларнинг тақдири билан қизиқмаган.\nСуднинг иккинчи қарори эса бу иш билан кўп йиллардан буён шуғулланаётган прокурор Патрик Ламоннинг 2018 йилнинг сентябрида Ўзбекистонга норасмий ташрифи боис алмаштирилиши билан боғлиқ. Тошкентга у конфедерация бош прокурори Микаэл Лаубер ва MRC’нинг бошқа ходимлари билан бирга борган. Гулнора Каримованинг адвокатлари мазкур ташриф борасида тайинли тушунтириш ололмаган ва уни шубҳали деб топишга эришган. Натижада, ишнинг боришига бевосита таъсир ўтказиши мумкин бўлган Патрик Ламон энди бошқа ишни тергов қилиш билан шуғулланади.\nМузлатилган юз миллионлаб франклар эса беркитилган ҳисоб рақамларида қолишда давом этади. Tribune de Geneve нашрининг ёзишича, ўтган йилнинг июлида Гулнора Каримованинг адвокати Грегуар Манжа Конфедерация прокуратурасига Гулнора Каримованинг «ҳимояси билан боғлиқ турли харажатларни қоплаш учун» 500 миллион франкни блокировкадан халос этишни сўраб сўров юборган. MRC рад жавоб берган ва буни тергов натижаларига кўра музлатилган бу пуллар жиноий йўллар билан қўлга киритилгани эҳтимоли юқори эканлиги билан тушунтирган. Грегуар Манжа эса тайинланган адвокат саналади ва бу ишда унга маошни давлат тўлайди.\n2019 йилнинг апрель ойи бошларида адвокат Тошкент вилояти Зангиота туманидаги №21 аёллар колониясига борганди. Гулнора Каримовани 5 март куни уй қамоғидан шу ерга ўтказишганди.\nҚайд этиш керакки, Гулнора Каримова 2008 йили Ўзбекистоннинг БМТдаги вакили этиб тайинланганди. Бироқ 2013 йили у дипломатик иммунитетдан маҳрум бўлади ва Швейцария прокуратураси унга нисбатан пулларни ўзлаштириш айби билан жиноий иш очади. Натижада унинг Швейцария банкларидаги ҳисобида сақланган 800 млн франк музлатиб қўйилади.\nЎзбекистон Республикаси Бош прокуратураси расмий сайтида хабар қилинишича, 2017 йилнинг 18 декабрида 10 йилга озодликдан маҳрум этилган Гулнора Каримовага жазо 2018 йилнинг 1 июлида 5 йилга озодликни чеклаш жазосига алмаштирилган ва жазони қизи Имон Каримованинг уй манзилида ўташи керак бўлган. Г.Каримова озодликни чеклаш қоидаларини бузганлиги, чунончи, уйни тарк этгани, алоқа воситалари ва Интернетдан фойдалангани учун колонияга ўтказилган.


Ўзбекистон 14:18 / 14.02.2020 13661\nТошкент шаҳри. Ҳаво ўзгариб туради, вақти-вақти билан ёмғир ёғади, кечга томон қорга айланиши мумкин. Шарқий шамол йўналишини ўзгартириб, ғарбдан 5-10 м/с тезликда эсади, 12-17 м/с гача кучайиши мумкин. Ҳарорат кечаси 3-5 даража, кундузи 6-8 даража илиқ бўлади.\nҚорақалпоғистон Республикаси, Хоразм вилояти. Ҳаво ўзгариб туради, кечаси ва эрталаб баъзи жойларда бироз ёғингарчилик (ёмғир, қор) бўлади. Баъзи жойларга туман тушиши мумкин. Шамол ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 0-5 даража совуқ, кундузи 2-7 даража илиқ бўлади.\nБухоро ва Навоий вилояти. Ҳаво ўзгариб туради, баъзи жойларда ёғингарчилик (ёмғир, қор) бўлади. Баъзи жойларга туман тушиши мумкин. Шамол ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси ва кундузи 2-7 даража илиқ бўлади.\nТошкент, Жиззах, Сирдарё, Самарқанд вилоятлари. Ҳаво ўзгариб туради, баъзи жойларда ёғингарчилик (ёмғир, қор) бўлади. Баъзи жойларга туман тушиши мумкин. Шамол ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 0-5 даража, кундузи 3-8 даража илиқ бўлади.\nҚашқадарё, Сурхондарё вилоятлари. Ҳаво ўзгариб туради, баъзи жойларда ёмғир ёғади. Баъзи жойларга туман тушиши мумкин. Шамол ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 2-7 даража, кундузи 5-10 даража илиқ бўлади.\nРеспубликанинг тоғли ҳудудлари. Ҳаво ўзгариб туради, баъзи жойларда ёғингарчилик бўлади, баъзи жойларда кучли бўлиши мумкин. Баъзи жойларга туман тушиши мумкин. Қор кўчиши хавфи бор. Шамол ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси ва кундузи 3 даража совуқ - 2 даража илиқ бўлади.


O‘zLiDeP вакиллари хоразмлик ёшлар билан мулоқот қилди | O'zLiDeP\nO‘zLiDeP Сиёсий Кенгаши Ижроия қўмитаси раисининг ёшлар масалалари бўйича ўринбосари Элбек Шукуров ва партия вакиллари Президентимизнинг парламентга йўллаган Мурожаатномаси мазмун-моҳиятини тушунтириш ва унда белгилаб берилган вазифалар ижросини таъминлаш мақсадида хоразмлик ёшлар билан мулоқот қилди.\nУчрашувлар давомида партия вакиллари вилоят ёшлари, хусусан ёш тадбиркорлар фаолияти билан танишиб, воҳа ёшларини ўйлантираётган масалалар ечимлари бўйича аниқ вазифаларни белгилаб олмоқда.\nПартия вакиллари Урганч шаҳридаги “Тилло Домор” хусусий корхонаси фаолияти билан танишишдан бошлади.\nКорхона асосан сут ва сут маҳсулотларини қайта ишлаб чиқаришга ихтисослашган. Бугунги кунда бу ерда 85 нафар ёшлар иш билан таъминланган.\nТашриф давомида тадбиркорлик фаолиятига қизиқувчи ёшлар корхона фаолияти, ишлаб чиқариш жараёни, бу ерда ишчи-хизматчилар учун яратилган шароитлар билан яқиндан танишди.\n- Корхонамиз дастлаб кунига 200 литр сутни қайта ишлаш қувватига эга бўлган. Ўшанда 7 нафаргина ишчимиз бор эди. Эндиликда кунига 1 тонна сутни қайта ишлаш қувватига эгамиз. Натижада 25 турдаги маҳсулотлар ишлаб чиқармоқдамиз, - дейди корхона раҳбари Умарбек Шарипов. Келгусида фаолиятимизни кенгайтириб, Австриянинг “Bertsch” ҳамда Болгариянинг “Nikos” компаниялар билан ҳамкорликда янги техналогияларини олиб келаяпмиз. Натижада катта замонавий корхона вужудга келади. Кунига 5 тонна сутни қайта ишлаш қувватига эришамиз, янги иш ўринлари яратилади.\nКуннинг иккинчи ярмида Тошкент Ахборот технологиялар унверситети Урганч филиалида Президентимизнинг Олий Мажлисга Мурожаатномаси мазмун-моҳиятини ёшларга кенг тушунтириш, унда белгиланган вазифалар ижросини таъминлашга бағишланган давра суҳбати ташкил этилди.\nПартия вакиллари давлатимиз раҳбарининг Мурожаатномаси ёшлар ҳаётида туб бурилиш ясаши, уларнинг иқтидорини ривожлантириш, истеъдодли ўғил-қизларни қўллаб-қувватлаш, ижтимоий-сиёсий фаоллигини ошириш, ҳуқуқий онгини юксалтиришда муҳум аҳамиятга эга эканлигини таъкидлади.\nПартия фаолларининг бу каби мулоқотлари бошқа туманларда ҳам давом этди.


*Ўзбекистон хорижликлар нигоҳида\n"Қадриятини улуғлаган бу юрт кам бўлмайди"\nТабиатнинг яшариши, янгиланиши ва уйғонишини ўзида мужассам этадиган Наврўз байрами кишиларга ўзгача кайфият ва сурур ба¬ғишлайди. Буни шу кунларда юртимиз билан яқиндан танишгани келган хорижликлар ҳам эътироф этишмоқда.\nЯмада МАСАМИЦУ (Япония):\n—Бир нарсани айтиш жоиз: мен ва ҳамроҳларим Ўзбекистон, жумладан, унинг дунёга машҳур Бухоро шаҳри тарихи, маданияти ва халқи ҳақида турли нашрлар, матбуот ор¬қали анча маълумотга эга эдик. Аммо бу ерга келгач, кўрган ва билганларимиз, ўқиган ҳамда эшитганларимиздан зиёд бў¬либ чиқди. Ер юзида қадимий шаҳарлар кўп. Аммо Бухоро каби ўзига хос, миллий ва асл қиёфасини сақлаб қолаётган кўҳна марказлар саноқли. Неча юз йиллик тарихга эга ҳар бир меъморий обида ноёб санъату мўъжиза.\nСафаримиз Наврўз арафасига тўғри келди. Бизда ҳам баҳор бошланиши шу даврга тўғри келади. Сакура гулладими, билингки, кўклам. Лекин бизда баҳор сиз каби Нав¬рўзона нишонланмайди. Хал¬қингиз ўзининг қадимий байрамини кутиб олишга қизғин тайёргарлик кўраётганига гу¬воҳ бўлдик. Ҳаммаёқ саранжом-саришта. Кўчаларда айёмона кийинган қизалоқларга дуч келдик. Умуман, одамлар кайфияти ўзгача. Бу ерда бўларканмиз, байрамгача ҳали тўрт-беш кун бор бўлса-да, кишилар ўз танишларини Наврўз билан қутлашини эшитдик. Бунга ҳавас қилса, арзийди. Очиғи, бу биз учун ҳам завқли. Яхши ниятнинг ўзи эзгулик, қадрият.\nЎзбекистон билан Япония халқлари ўртасида анча ўхшаш жиҳатлар бор экан. Бу нарса меъморий обидалардаги сержилолик, фалсафий маънодорлик, аёллар кийимига хос этнографик яқинлик, одамларингиздаги хушфеълликда намоён бўлиб турибди. Балки, шунинг учун ҳам бир-биримизни англашимиз осон, деб ўйлайман.\nЛи ВИДХАУС (Буюк Британия):\n—Ўзбекистонда бўлган танишларим дўстларига бу мамлакатда лоақал бир бор бўлса-да, ташриф буюришни тавсия қилишарди. Боисини мамлакатингизга келгач тушундим. Тошкентда бўлгач, шаҳар кўркамлигига ҳавас қилдим. Қадимий шаҳарлар, хусусан, Бухорога келганимда улардаги меъморий обидалар сеҳрига мафтун бўлдим. Эзгулик, меҳр-оқибатга йўғрилган Наврўзни ўзбеклар билан бирга турли миллат вакилларининг ҳам умумхалқ байрами сифатида нишонлаши ҳам ибратли қадрият. Умуман, қадриятини улуғлаган бу юрт кам бўлмайди.\nМенга ва ҳамроҳларимга Ўз¬бекис¬тон жудаям ёқди. Бу ерда тинч¬лик ва осойишталик ҳукмрон. Одамлар кўча-кўйда ўзини хавфсиз сезади. Кеч оқшомда ҳам шаҳар кўчалари бўйлаб бамайлихотир сайр қиласиз. Сайёҳлик ривожи учун ҳам бу муҳим жиҳат.\nМамлакатингиз ҳақида гап борганда, хорижда халқингиз жуда меҳмондўстлиги ва илтифотлилиги тилга олинади. Аслида ҳам шундай экан. Улар самимий, бир нарса ҳақида суриштирмоқчи бўлсангиз, саволингизга илтифот билан жавоб оласиз. Баъзан қайси ерлик эканлигингизни билишгач, мамлакатингиз ҳақида айрим маълумотларни ҳам айтишади. Албатта, хурсанд бўласиз. Хуллас, таассуротларим кўп. Улар ҳақида юртимга боргач, дўст¬ларимга сўзлаб бераман.\nКарлос СИЛЬВА (Бразилия):\n—Одатда, дунёнинг турли қадимий юртларини томоша қилиш ниятида бўлган сайёҳ, айниқса мен каби кекса инсоннинг бир воҳага такрор ташриф буюриши бежиз эмас. Мен Ўзбекистонга уч йилдан сўнг олис Бразилиядан яна келдим. Албатта, бунинг боиси бор. Биринчидан, қадимий шаҳарларингиз, жумладан Бухорони соғиниб қолдим. Аждодларингиз қолдирган бой меъморчилик санъати ва салоҳиятини кўз-кўз этувчи бетакрор обидалар мени ва рафиқамни мафтун қилган эди. Бу ерда ўзингизни худди қадимий сеҳрли афсонавий шаҳарда юргандек сезасиз. Қандай ажойиб!\nЮртингизга келишимнинг яна бир боиси, Ўзбекистонда менинг яқин дўстларим бор. Бу сизга қизиқ туюлар-а? Жанубий америкалик кекса кишининг бу ерда қанақа яқини бўлиши мумкин, деб ўйларсиз. Уч йил муқаддам сафаримни Самарқанддан бошлаганимда, бир киши билан танишиб қолдим. Дастурхон атрофидаги гурунг давомида у менга Ўзбекис¬тон ҳақида кўп нарсаларни гапириб берди. Бу инсоннинг суҳбати ўзим меҳмони бўлган юрт тарихи, унинг бугунги тараққиёти ҳақидаги қарашларимни бойитди. Ватанпарвар, хушфеъл бу ўзбек дўстимга айланди. У мени Самарқандга таклиф этди. Наврўз байрами шодиёналарида қатнашганим ҳаётимда унутилмас воқеа бўлди.\nСуҳбатдош: Эркин ЁДГОРОВ, "Бухоронома" мухбири.\n:: орқага № 25, 21.03.2017


Ўзбекистон бўйлаб ойнаси қорайтирилган автомобилларга қарши «ов» бошланди » Murodbek.Net\nДата: 08/06/2018, 12:01\nШу йилнинг 4 июнидан бошлаб Ўзбекистон бўйлаб ойнаси қорайтирилган автомобилларга қарши рейд бошланган. Ҳозиргача ўнлаб автомобиллар жаримага майдончасидан жой олган. Бу ҳақда «UzNews.uz» нашри ўз манбаларига таяниб,хабар берди.\nМаълумот ўрнида айтиш керакки, бу каби қоидабузарлик энг кам ойлик иш ҳақи миқдоридаги жаримага сабаб бўлади. Бир йил ичида такрор содир этилса, энг кам иш ҳақининг икки баробари, яъни 344.480 сўм миқдоридаги жаримага сабаб бўлади.


Туризм сарҳисоби: 2018 йилда Ўзбекистонга 5 миллиондан ортиқ сайёҳ келган\nТашкент, Узбекистан (UzDaily.uz) -- Мамлакатимизда сайёҳлик соҳасининг ҳуқуқий асосларини янада мустаҳкамлаш мақсадида 2018 йили 25 та меъёрий-ҳуқуқий ҳужжат ишлаб чиқилиб, юртимизнинг туристик имижини кенг тарғиб қилишга қаратилган 150 га яқин чора-тадбирлар амалга оширилди.\nХусусан, Туркия, Жанубий Корея, Япония, Франция, Индонезия, Малайзия, Сингапур, Исроил, Тожикистон каби давлатлар фуқаролари учун визасиз тартиб жорий қилинди. Чет элликларни рўйхатга олишнинг тўлиқ электрон тизимига ўтилди.\nШунингдек, туризм индустриясини жадал тараққий эттириш мақсадида 142 меҳмонхона, 192 “Wi-Fi” ҳудуди, 29 сайёҳлик ахборот маркази, 462 санитар-гигиена шохобчаси ташкил этилди. Туризм синфидаги автотранспортлар сони 133 тага етказилди.\n2018 йилнинг 19-21 ноябрь кунлари ўтказилган Туризм соҳасидаги биринчи халқаро инвестиция форуми доирасида 400 дан ортиқ инвестициявий лойиҳалар тақдим этилиб, сармоядорлар билан истиқболли саналган 37 шартнома ва меморандум, 86 инвестициявий келишув имзоланди.\nТуризм соҳасини замонавий кадрлар билан таъминлаш мақсадида Самарқанд шаҳрида “Ипак йўли” туризм халқаро университети ташкил этилди. Туризмни ривожлантириш давлат қўмитаси билан БМТнинг Бутунжаҳон туризм ташкилоти ўртасида ушбу олий таълим муассасасини халқаро университет сифатида тан олиш ҳамда БМТнинг логотипидан фойдаланиш бўйича келишувга эришилди.\nҲозирги кунда университетда 137 талаба туризм бошқаруви, туризм хизматлари ва хизматни ташкил этиш йўналишларида таҳсил олмоқда. Талаб ва таклиф асосида университетда қабул квотасини ошириш режалаштирилган. Унга кўра, 2019-2020 ўқув йили учун кундузги ва сиртқи таълим йўналишлари бўйича қўшимча ўринлар ажратилади. Бакалавр ва магистратура таълим босқичлари бўйича янги йўналишлар очилади.\nМамлакатимизда бошқариладиган сайёҳлар оқимини ташкил этиш мақсадида нафақат қўшни мамлакатлар, балки Туркия, Ҳиндистон, Хитой, Россия, Франция, Исроил, Грузия каби давлатларнинг туризм соҳасидаги компания ва уюшмалари билан ҳам мустаҳкам ҳамкорлик йўлга қўйилган.\nБу маълумотлар Ўзбекистон Республикаси Туризмни ривожлантириш давлат қўмитаси томонидан ташкил этилган матбуот анжуманида маълум қилинди.


Чемпионликдан узоқлашган, Лига ва Ўзбекистон Кубогидан чиқиб кетган "Локо"!\n11 август, 2019, 17:46 1175\n"Локомотив" Самвел Бабаян бошчилигида ўзи иштирок этаётган мусобақаларни нега бой беряпти?\nЎзбек футболида ўзига яраша шов-шув кўтарган воқеалардан бири Самвел Бабаяннинг «Локомотив» бош мураббийи этиб тайинланиши билан боғлиқ ҳолат эди. Бунгача клуб тизимида болалар футболига эътибор қаратиб келаётган мутахассиснинг кейинчалик жамоа бош мураббийига айланганига ҳар ким турлича муносабат билдирди. Лекин клуб раҳбарияти Бабаянни бош мураббийликка муносиб номзод деб баҳолаган ҳолда ишонч билдиришди. Шу тариқа, Самвел Вячеславович маълум танаффусдан яна бош мураббийликка қайтди. Бу борада гап кетганда, гўёки яна катта саҳнага қайтгандек туюлди.\nҲеч кимга сир эмас, Бабаян билан боғлиқ воқеалар барчага яхши маълум эди. Шу сабабли уни кўпчилик танқид қилди ва ҳозир ҳам уни ёқтирмайдиганлар бор. Биласиз у бунгача қўлга киритган ютуқларига асосан «Пахтакор»даги фаолияти орқали эришган. Тақдирнинг чархпалагини қарангки, менинг қонимда «Пахтакор»нинг ДНКСи бор дейдиган мураббий эндиликда собиқ жамоасининг асосий рақобатчисига айланди. Тан олиш керакки, кўпчилик Бабаян қайтганидан кейин чемпионатдаги интриганинг яна сезиларли даражада ошишини тахмин қила бошлашди. Ҳар ҳолда ўзига нисбатан жуда кўплаб танқидлар ёғдирилган Бабаян бош мураббийликка тайинланиш имкониятидан фойдаланиб, ўзини яна бир бор кўрсата олиши мумкинлиги борасидаги фикрлар ҳам билдирилаётганди. Биринчи давранинг охирги турида Тошкентда «Сўғдиёна»га қарши учрашув Бабаяннинг дебют ўйини бўлди ва унда темирйўлчилар 2:0 ҳисобида зафар қучишди.\nШундан кейин навбат Лига Кубоги мусобақасига келди. Айтиш мумкинки, Самвел Бабаян бош мураббийлик лавозимини эгаллаганига қадар «Локо» бу мусобақанинг илк турида «Бухоро»ни 2:1 ҳисобида енгганди. Гуруҳда эса яна «Қўқон-1912» билан «Пахтакор» ҳам бор эди. Аммо мураббий учун Лига Кубогининг аҳамияти юқори эмаслигини яққол кўрсатиб қўйди. Натижада «Қўқон-1912» ҳамда «Пахтакор»га қарши учрашувларга асосан ўринбосарлар таркибини майдонга туширди. Шунга яраша қўқонликларга 0:4, «Пахтакор»га эса 1:2 ҳисобида ютқазди ва шу тариқа Лига Кубоги мусобақаси «Локомотив» учун тугади. Тўғри, аксарият жамоалар бу мусобақага у қадар жиддий қарашмади. Лекин Лига Кубогининг чорак финалига йўл олган 8 жамоа орасида «Пахтакор», «Насаф», «Андижон», «Металлург», АГМК, «Динамо», «Шўртан», «Қўқон-1912» каби клублар бор, аммо «Локо» йўқ. Айтмоқчимизки, ҳар қандай ҳолатда ҳам Лига Кубоги ПФЛнинг расмий мусобақаси эди. Бабаян эса «Локомотив» билан бирга бу турнирдан чиқиб кетди. Ваҳоланки, уларда ҳали чорак финалга чиқиш учун имконият бор эди. Қолаверса, унинг учун Суперлига ва Ўзбекистон Кубоги асосий ўриндалиги ҳам намоён бўлгандек эди…\nШундан сўнг биринчи давра тугади ва ёзги йиғин бошланди. Селекцияда ҳам ўзгаришлар кузатилди, албатта. Бабаян келганидан кейин жамоани бир қатор футболчилар тарк этиши борасида гап-сўзлар чиққанди. Аммо бундай бўлмади, фақат уч нафар футболчи кетди. Филип Райевац Сербияга қайтди, Азиз Ҳайдаров фаолиятини якунлаган бўлса, Ҳусниддин Ғофуров «Пахтакор»га ўтиб кетди. Бабаян «Локомотив»га Остон Ўрунов, Жавоҳир Соҳибов, Шерзод Каримов, Медина Ариагнер Смит, Иброҳим Ғанихонов ва Жавоҳир Эсонқуловни олиб келди. Бош мураббийнинг олдида эса иккита фронтдаги кураш турганди. Бири Суперлига бўлса, иккинчиси Ўзбекистон Кубоги мусобақаси. Тўғриси, иккинчи даврада чемпионатимизда чемпионлик учун кураш янада жиддий тус олиши кутилганди. Ҳарқалай Самвел Бабаян «Локомотив» раҳбарияти томонидан билдирилган ишончни оқлаш учун бор куч ва имкониятини ишга солиши тахмин қилинганди. Бабаян келгунга қадар эса «Пахтакор» билан «Локомотив» ўртасидаги очколар фарқи 8 тани ташкил этаётганди. Ўз олдига чемпионлик вазифасини қўйган темирйўлчилар эса иккинчи даврада умуман очко йўқотишга ҳаққи йўқ эди. Шуни ҳам унутмаслик керакки, «Локо» Ўзбекистоннинг нафақат амалдаги чемпиони, балки охирги уч мавсумдан бери чемпионликни ҳеч кимга бермай келаётган клуб эди. Кўпчиликни эса бир савол қизиқтираётганди. Бабаян «Пахтакор» билан оралиқдаги 8 очколик фарқни йўққа чиқара оладими? Лекин бу борада ўйланганларимиз анча хом бўлиб чиқди. Чемпионлик йўлида ҳар бир ўйинда ғалаба қозониши шарт бўлган «Локомотив» иккинчи давранинг илк туридаёқ Жиззахдан қуруқ қўл билан қайтиб келди. Охирги дақиқада ўтказилган гол туфайли темирйўлчилар якунда бир очкодан ҳам маҳрум бўлишди. Оқибатда нима бўлди? «Пахтакор» яна ғалабали юришини давом эттирди ва қарабсизки, «Пахтакор» билан «Локомотив» ўртасидаги очколар фарқи 11 тага етди. Кейин эса темирйўлчилар Термизда «Сурхон» билан дуранг ўйнашди. «Пахтакор» эса рақибларини ютишда давом этмоқда. Натижада ўртадаги очколар фарқи 13 тага ортди. Гўёки, «Локо» мухлисларининг шашти сўнгандек бўлди. Ҳамма бошқача курашни кутаётган бир пайтда Бабаян бошчилигидаги «Локо»нинг очколарни йўқотаётгани туфайли чемпионатдаги интрига тугиб қолгандек таассурот уйғотмоқда. Тўғри, ҳар қандай мураббийга бирданига натижа кўрсатиш мураккаб жараён. Лекин у қандайдир ўртамиёна жамоани эмас, балки чемпион жамоани қабул қилиб олганди. Шуни ҳам унутмаслик керакки, бунгача Самвел Бабаян бизга доимо ғалабаларга чанқоқ, курашишдан чарчамайдиган, ҳамиша ғолибликни ўзи учун ҳам асосий мақсад қилиб қўядиган мураббий сифатида гавдаланганди. Лекин иккинчи даврани мағлубият билан бошлаши худдики «Локо» бу сафар чемпионликни қўлдан чиқариб юборганини англатаётгандек. Албатта, ҳали олдиндан ўйинлар кўп ва мантиқан олиб қаралганда «Локомотив»да ҳали ҳам чемпионлик учун имконият бор. Бироқ «Пахтакор» ва Шота Арвеладзе «Локо»нинг етиб олиши учун жимгина қараб туради деб ўйлайсизми? Ўзи шундоқ ҳам Арвеладзе уч йил деганда «Пахтакор»ни ўзи истаган даражага келтириб, ниҳоят чемпионлик учун катта қадам ташлаётган бир пайтда оғзидаги ошни олдириб қўядими? Ҳали шернинг оғзидаги ошни бировга олдириб қўйганини кўрмаганмиз ёки эшитмаганмиз. «Пахтакор»нинг тахаллуси эса «Шерлар» эканлигини эслатиб ўтмоқчимиз.\nХуллас, Суперлигадаги пойгада «Пахтакор»дан анча ортда қолаётган темирйўлчилар олдида яна бир мусобақа турганди. Бу Ўзбекистон Кубоги. Нимчорак финалдан мусобақага қўшилган «Локомотив» Термизда «Сурхон»га қарши баҳс олиб борди. Ғолиб номи фақат битта ўйиндан иборат бўлган ушбу жуфтликда Бабаян яна «тарсаки» эди. Бош мураббийсиз қолган «Сурхон» таниқли мураббийси бор бўлган «Локо»ни 3:1 ҳисобида мағлуб этиб, мусобақадан чиқариб юборди. Хўш, энди нима бўлади? Лига Кубогидан чиқиб кетди, чемпионлик учун курашдан узоқлашиб, энди 2-ўринни сақлаб қолиши ҳам қийин масалага ўхшаб кўриняпти. Бу ёқда эса Ўзбекистон Кубоги билан хайрлашди. Очиғи, Самвел Бабаян клубда иш бошлагач, «Локомотив» ўзи иштирок этаётган фронтлардан бу қадар тез таслим бўлишини кутмагандик. Балки футболчилар янги мураббийнинг услубига мослашиши қийин кечаётгандир ва бу борада уларга вақт кераклиги ҳам бор гап. Лекин тажрибали клубнинг бирданига чемпионликдан узоқлашиб кетиши, Лига ва Ўзбекистон Кубогидан чиқиб кетгани ғалати туюлар экан…\nБаба...ян жуда куп узбек футболини кушандаларга едириб сингдириб юборган керак булса уни кулида Туз карталар турибди терма жамоани синдирганида Локоматив нима унга, В.Жалилов ,А Никимбаев хозирда узини хуроздек тутаётган сирли жамоа бош тренери ........ .. лар билан яхши суриштирув текширув ишлари олиб борилса нима учун УЗБЕКИСТОН терма жамоаси шунча йилдан бери ЖЧ саралашидан ута олмаётгани аникланади Баба...ян бировларни кутини очмаслик учун у ифлос нима деса шуни клиб келишяпди яъни еб булишган айрим футболистлар хам уларни айтган сузини бахариб эл , халк олдидаги бурчини унутиб пул дардида юрибди , а Баба...ян ва уни окахонлари халк устидан куляпди илохим кур булишсин мен шахсан бошка давлатлардан Узбек футболини устун кураман ва жонимни бераман Баба...ян айрим итларни бокиб келганидан ,уларни тилини кисиб олган окибатда у хаммамиз устидан куляпди, бу хали хаммаси эмас бой ота, Баба...ян магрур биз хокисор улееее\nЛокоматив рахбарятига халкти фикри бир тийин булмаса халк каргищига учраган Бабаянди олиб келадими\nХакикатдан хам локони иштиёки сунди\nБабаян "Сурхон"дан учралган мағлубиятга қандай изоҳ берди?


ЎзА - Саъдийнинг “Гулистон” ва “Бўстон” асарларининг ўзбекча таржимаси Москвада қайта нашр этилди\n05.03.2019 15:17:44 Чоп этиш версияси\nСаъдийнинг “Гулистон” ва “Бўстон” асарларининг ўзбекча таржимаси Москвада қайта нашр этилди\nУшбу икки асарнинг ўзбекча таржимаси XX асрнинг 70-йилларида илк бор нашр этилган бўлиб, бугун уларни топишда нафақат оддий ўқувчи, балки мутахассислар ҳам катта қийинчилик сезаётганди.\nМарказий Осиёдаги хайрли ўзгаришлар, жумладан, ўзбек ва тожик халқларини бир-бирига боғлаб турган азалий дўстлик ришталарининг жадаллик билан тикланиб бораётгани икки мамлакат ўртасидаги илмий, жумладан, адабий ҳамкорликни кенгайтиришга янги имкониятлар яратаётир. Бу борада Президентимиз томонидан барчамизга сабоқ бўлишга арзирли янги-янги ташаббуслар кўрсатилмоқда. Жумладан, 2018 йил 9-10 март кунлари давлатимиз раҳбарининг қардош Тожикистонга амалга оширган расмий ташрифи чоғида Абдураҳмон Жомий ва Алишер Навоий ўртасидаги мустаҳкам дўстликнинг рамзий ифодаси сифатида икки буюк адибнинг бир-бири ҳақидаги қимматли фикрларини ўзида мужассамлаштирган ўзбек, тожик ва рус тилларидаги “Жомий ва Навоий” китобининг қўшни мамлакат раҳбари Эмомали Раҳмонга тақдим этилгани ҳам ўзбекистонлик, ҳам тожикистонлик тадқиқотчилар учун ибрат бўлди.\nУмумбашарий цивилизация зарварақларидан ўрин олган, улкан адабий мерос қолдирган алломалар форс-тожик адабиётида кўплаб топилади. Форс-тожик адабиёти умуминсоний қимматга молик маданий-маънавий хазинага беназир ҳисса қўшган Саъдий Шерозий жаҳон адабиётида ўчмас из қолдирган шундай буюк мутафаккирлардандир.\nУмумбашарий цивилизацияга қўшган беназир ҳиссасининг эътирофи сифатида 21 апрель ЮНЕСКО томонидан “Буюк форс шоири ва гуманисти Шайх Саъдий Шерозийни хотирлаш куни” деб эълон қилингани бежиз эмас. Зеро, адиб ижодини бошидан охиригача бир шодага айлантирган мавзу – инсон, унинг қувончу ташвишлари, бахту саодатию дарду аламлари, камолотию тубанлиги сабаблари бўлиб, уларнинг барчаси, сўзсиз, туганмас ва доимо барҳаёт мавзулардир.\nСаъдий Шерозий ижодининг маҳсули дунёнинг ўнлаб тилларига таржима қилингани унинг аҳамияти нечоғли юқорилигидан далолат беради. Мутафаккир асарлари таржимаси ҳақида сўз кетганда, Шоислом Шомуҳамедовнинг Саъдийга хос бетакрор руҳиятни сақлаб қолган, яъни барчага маълум ҳақиқатни шоир форсчада баён этганидек юксак назокат ва фусункор шаклда ўзбек тилида ифодалай олганини алоҳида таъкидлаш жоиз.\nДарҳақиқат, Ш.Шомуҳамедов ўзбек илм-фани ва адабиётида чуқур из қолдирган серқирра мутафаккирлардан эди. Ушбу фикрнинг исботи сифатида Шоислом Шомуҳаммедов қалами остидан чиққан илмий тадқиқотлар, таржима ва бадиий асарларнинг жами адади олти юздан ортиқлиги ҳамда форсчадан қилинган таржималар нашрининг умумий сони бир миллиондан ошганини эслатиш мумкин. Бу борада гап кетганда, шубҳасиз, Саъдийнинг “Гулистон” ва “Бўстон” асарлари таржимасини алоҳида таъкидлаш жоиз.\nШу ўринда таъкидлаш жоизки, бугунги зиддиятларга тўла замонда Саъдий адабий мероси каби ҳикматли маърифий манбаларга бўлган эҳтиёж мисли кўрилмаган даражада ошди. “Оммавий маданият” деб номланаётган қаттол маънавий таҳдид кундан-кунга кучайиб бораётган ҳозирги шароитларда инсон тафаккурини ҳақиқий маърифат инжулари билан бойитиш учун “Гулистон” ва “Бўстон”дек дидактик асарларга қайта-қайта мурожаат қилиш ҳаётий заруратга айланмоқда. Бироқ, ушбу икки асарнинг ўзбекча таржимаси XX асрнинг 70-йилларида илк бор нашр этилиб, бугун уларни топиш амримаҳол бўлиб қолгани ҳам сир эмас. Ҳатто мазкур нодир асарларнинг ўзбекча таржимасини топишда нафақат оддий ўқувчи, балки мутахассислар ҳам катта қийинчилик сезмоқда.\nЭнди бу муаммоларга ҳожат қолмади. Гап шундаки, Саъдий Шерозий ижодининг гултожларидан саналмиш “Гулистон” ва “Бўстон” асарларининг ўзбекча таржимаси ҳамда "Саъдий феномени" китоби Москвада нашр этилди. “Гулистон” шеърларни форсчадан Ғафур Ғулом билан Шоислом Шомуҳамедов, наср қисмини Рустам Комилов таржима қилган. Шерозий шеъриятидан – “Бўстон”ни форсийдан Халқаро Фирдавсий мукофотининг лауреати Шоислом Шомуҳамедов ўзбек тилига ўгирган. Ушбу хайрли ишни Алишер Шомуҳамедов, Зоҳидулло Мунавваров ҳамда Сардор Мирзажонов амалга оширдилар.\nУшбу нодир асарлар ўзбекча таржимасининг янги нашрлари китоб жавонингиздаги сара асарлар қаторидан ўрин олишига шубҳа йўқ.


29 сентябрь куни Ўзбекистонда кутилаётган об-ҳаво маълумоти - Zamin.uz\nГидрометеорология хизмати маркази эртага, 29 сентябрь куни қандай об-ҳаво кутилаётганини маълум қилди.\nТошкент шаҳрида ҳаво ўзгариб туради, кечга томон бироз ёмғир ёғиши мумкин. Шамол ғарбдан 7-12 м/с тезликда эсади. Ҳарорат кечаси 11-13 даража илиқ, кундузи 18-20 даража иссиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик кутилмайди. Ғарбий шамол йўналишини ўзгартириб, шарқдан 7-12 м/с тезликда эсади. Ҳарорат кечаси 2-7 даража, кундузи 17-22 даража илиқ бўлади.\nБухоро вилоятида ҳаво ўзгариб туради, ёғингарчилик кутилмайди. Ғарбий шамол йўналишини ўзгартириб, шарқдан 7-12 м/с тезликда эсади. Ҳарорат кечаси 5-10 даража, кундузи 15-20 даража илиқ бўлади.\nНавоий вилоятида ҳаво ўзгариб туради, баъзи жойларда ёмғир ёғади. Шамол ғарбдан 7-12 м/с тезликда эсади. Ҳарорат кечаси 5-10 даража, кундузи 15-20 даража илиқ бўлади.\nТошкент, Сирдарё, Самарқанд ва Жиззах вилоятларида ҳаво ўзгариб туради, баъзи жойларда ёмғир ёғади. Шамол ғарбдан 7-12 м/с тезликда эсади. Ҳарорат кечаси 8-13 даража, кундузи 15-20 даража илиқ бўлади.\nҚашқадарё ва Сурхондарё вилоятларида ҳаво ўзгариб туради, баъзи жойларда ёмғир ёғади. Шамол ғарбдан 7-12 м/с тезликда эсади. Ҳарорат кечаси 10-15 даража, кундузи 15-20 даража илиқ бўлади.\nАндижон, Наманган, Фарғона вилоятларида ҳаво ўзгариб туради, ёғингарчилик кутилмайди. Шамол шарқдан 5-10 м/с тезликда эсади. Ҳарорат кечаси 8-13 даража илиқ, кундузи 18-23 даража иссиқ бўлади.\nРеспубликанинг тоғли ҳудудларида ҳаво ўзгариб туради, тоғ олди ва тоғ ҳудудларда ёмғир ёғади. Шамол ғарбдан 7-12 м/с тезликда эсади. Ҳарорат кечаси ва кундузи 7-12 даража илиқ бўлади. “Замин” янгиликларини “Facebook”да кузатиб боринг\n11 сентябрь куни Ўзбекистонда қандай об-ҳаво кутилмоқда?\n10-09-2020, 15:09, Ўзбекистон\n23-09-2019, 10:15, Ўзбекистон\n6 апрель куни Ўзбекистонда кутилаётган об-ҳаво маълумоти\n5-04-2019, 18:20, Ўзбекистон\n30 март куни Ўзбекистонда кутилаётган об-ҳаво маълумоти\n29-03-2019, 17:43, Ўзбекистон